sagorsarker/bangla-wikipedia huggingface dataset:
রাজাপুর উপজেলা

রাজাপুর বাংলাদেশের ঝালকাঠি জেলার অন্তর্গত একটি উপজেলা।
আয়তনঃ ১৬৪ বর্গকিলোমিটার এই উপজেলার উত্তরে ঝালকাঠি সদর উপজেলা ও পিরোজপুর জেলার কাউখালী উপজেলা, দক্ষিণে পিরোজপুর জেলার ভান্ডারিয়া উপজেলা, কাঁঠালিয়া উপজেলা ও বরগুনা জেলার বেতাগী উপজেলা, পূর্বে নলছিটি উপজেলা ও বরিশাল জেলার বাকেরগঞ্জ উপজেলা এবং গজালিয়া নদী, পশ্চিমে পিরোজপুর জেলার ভান্ডারিয়া উপজেলা ও কাউখালী উপজেলা।
গৌর সুলতানের আমলে চন্দ্রদ্বীপের দক্ষিণ অঞ্চল দুই পাঠান সরদার শাসন করতেন। তাদের একজনের নাম ছিল রেজা খান, রেজা খান এ অঞ্চলের প্রধান ছিলেন। তথ্যমতে ১৯২০ সালে রেজা খান এ অঞ্চলে প্রধান কার্যালয় স্থাপন করেন। তার নামানুসারে এ স্থানের নাম রাখা হয় রেজাপুর। তা থেকে পরবর্তীতে রাজাপুর নাম ধারণ করে। ১৯৩৭ সনে রাজাপুরে পুলিশ স্টেশন স্থাপিত হয়। ১৯৮৩ সনে রাজাপুর থানা মানে উন্নীত থানা হিসাবে প্রশাসনিক কার্যক্রম শুরু করে এবং ১৯৮৫ সনে উপজেলা সৃষ্টি হয়।
ধানসিড়ি, বিষখালি, জাঙ্গালিয়া।
রাজাপুর উপজেলায় বর্তমানে ৬টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম রাজাপুর থানার আওতাধীন।
২০১১ সালের আদমশুমারি অনুযায়ী রাজাপুর উপজেলার মোট জনসংখ্যা ১,৪৮,৪৯৪ জন। এর মধ্যে পুরুষ ৭১,০৩৩ জন এবং মহিলা ৭৭,৪৬১ জন। মোট পরিবার ৩৩,৯০৩টি।
২০১১ সালের আদমশুমারি অনুযায়ী রাজাপুর উপজেলার সাক্ষরতার হার ৬৩.৯%।
ধান
ঝালকাঠি সদর উপজেলা

ঝালকাঠি সদর বাংলাদেশের ঝালকাঠি জেলার অন্তর্গত একটি উপজেলা।
ঝালকাঠী সদর উপজেলার উত্তরে বরিশাল জেলার উজিরপুর উপজেলা, দক্ষিণে নলছিটি উপজেলা, পূর্বে বরিশাল সদর উপজেলা, পশ্চিমে রাজাপুর উপজেলা, কাঠালিয়া উপজেলা ও পিরোজপুর জেলার পিরোজপুর সদর উপজেলা।
অতীতে জেলের জালে কাঠি ব্যবহৃত হতো।জালের কাঠি থেকে ঝালকাঠি শব্দের বিবর্তনের মাধ্যমে আগমন দেখা যায়।
ঝালকাঠি সদর উপজেলায় বর্তমানে ১টি পৌরসভা ও ১০টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম ঝালকাঠি সদর থানার আওতাধীন।
২০১১ সালের আদমশুমারি অনুযায়ী ঝালকাঠি সদর উপজেলার মোট জনসংখ্যা ২,১৬,৩৪৮ জন। এর মধ্যে পুরুষ ১,০৫,৪৬৮ জন এবং মহিলা ১,১০,৮৮০ জন। মোট পরিবার ৫০,৩১৫টি।
২০১১ সালের আদমশুমারি অনুযায়ী ঝালকাঠি সদর উপজেলার সাক্ষরতার হার ৬৮.৮%।
চাঁদপুর সদর উপজেলা

চাঁদপুর সদর বাংলাদেশের চাঁদপুর জেলার অন্তর্গত একটি উপজেলা।
চাঁদপুর সদর উপজেলার আয়তন ৩০৮.৭৮ বর্গ কিলোমিটার (৭৬,৩০০ একর)। এটি আয়তনের দিক থেকে চাঁদপুর জেলার সবচেয়ে বড় উপজেলা। এ উপজেলার উত্তরে মতলব উত্তর উপজেলা ও মতলব দক্ষিণ উপজেলা, দক্ষিণে হাইমচর উপজেলা ও ফরিদগঞ্জ উপজেলা, পূর্বে হাজীগঞ্জ উপজেলা ও ফরিদগঞ্জ উপজেলা, পশ্চিমে মেঘনা নদী ও শরীয়তপুর জেলার ভেদরগঞ্জ উপজেলা।
চাঁদপুর সদর উপজেলায় বর্তমানে ১টি পৌরসভা ও ১৪টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম চাঁদপুর সদর উপজেলার আওতাধীন।
২০২২ সালের আদমশুমারি অনুযায়ী চাঁদপুর সদর উপজেলার মোট জনসংখ্যা ৬,১৭,৫৬০ জন। এর মধ্যে পুরুষ ৩,১২,৯৫৯ জন এবং মহিলা ৩,০৫,৯৬০ জন। মোট পরিবার ১,১৮,১০৯টি। এর মধ্যে মুসলমান ৯২.৯১%, হিন্দু ৬.৮৭%, খ্রীষ্টান ০.০৭%, বৌদ্ধ ০.০৩% ও অন্যান্য ০.১২%।
২০২২ সালের আদমশুমারি অনুযায়ী চাঁদপুর সদর উপজেলার সাক্ষরতার হার ৮০%।
১. রাজরাজেশ্বর 
২. হানারচর 
৩. চান্দ্রা 
৪. ইব্রাহীমপুর 
৫. সাখুয়া
৬. বালিয়া 
৭. বাগাদী 
৮. তরপুরচন্ডী 
৯. মৈশাদী 
১০. রামপুর 
১১. শাহমাহমুদপুর 
১২. কল্যাণপুর 
১৩. আশিকাটি 
১৪. বিষ্ণুপুর
ফরিদগঞ্জ উপজেলা

ফরিদগঞ্জ বাংলাদেশের চট্টগ্রাম বিভাগ এবং চাঁদপুর জেলা এর একটি উপজেলা। ৭ অক্টোবর ১৯১৮ সালে ফরিদগঞ্জ থানা এবং ১৯৮২ সালে ফরিদগঞ্জ উপজেলা হিসেবে গঠিত হয়। বর্তমানে এটি একটি উপজেলা। চাঁদপুর জেলা শহর থেকে মাত্র প্রায় ১৭ কিলোমিটার দূরে ফরিদগঞ্জ উপজেলা শহর অবস্থিত।
ফরিদগঞ্জ উপজেলাটি চট্টগ্রাম বিভাগের চাঁদপুর জেলায় অবস্থিত। সমতল ভূমির এই উপজেলার মধ্য দিয়ে ডাকাতিয়া নদী প্রবাহিত হয়েছে। এ উপজেলার আয়তন ২৩১.৫৬ বর্গ কিলোমিটার (৫৭,২২০.৬০ একর)। ফরিদগঞ্জ উপজেলার উত্তরে চাঁদপুর সদর উপজেলা ও হাজীগঞ্জ উপজেলা, দক্ষিণে লক্ষ্মীপুর জেলার রামগঞ্জ উপজেলা ও রায়পুর উপজেলা, পূর্বে লক্ষ্মীপুর জেলার রামগঞ্জ উপজেলা, পশ্চিমে হাইমচর উপজেলা ও চাঁদপুর সদর উপজেলা।
বর্তমান ফরিদগঞ্জ ১৯১৮ সালের ৭ অক্টোবর থানা এবং ১৯৮২ সালে স্বয়ংসম্পূর্ণ উপজেলা হিসেবে রূপান্তরিত হয়েছিল। এ উপজেলার নাম ফরিদগঞ্জ হওয়ার পেছনে বিভিন্ন ধারণা প্রচলিত আছে। যার মধ্যে রয়েছে-
ফরিদগঞ্জ উপজেলায় বর্তমানে ১টি পৌরসভা ও ১৫টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম ফরিদগঞ্জ থানার আওতাধীন।
২০১১ সালের আদমশুমারি অনুযায়ী, ফরিদগঞ্জ উপজেলার মোট জনসংখ্যা ৩,৯৬,৬৮৩ জন। এর মধ্যে পুরুষ ১,৮২,৩৬০ জন এবং মহিলা ২,১৪,৩২৩ জন। মোট পরিবার ৮৫,৬৭৮টি। হিন্দু সম্প্রদায়ের মধ্যে বাউল বৈষ্ণব সম্প্রদায় এই এলাকায় অতি পরিচিত। তাদের আশ্রমের নাম "অধিকারী ঠাকুরের সেবাশ্রম"।
২০১১ সালের আদমশুমারি অনুযায়ী ফরিদগঞ্জ উপজেলার সাক্ষরতার হার ৫৮.১%।
ফরিদগঞ্জ উপজেলার অর্থনীতি বৈদেশিক রেমিটেন্স এবং কৃষি নির্ভরশীল। জনগোষ্ঠীর আয়ের প্রধান উৎস কৃষি ৪২.৯০%, অকৃষি শ্রমিক ২.৬৪%, শিল্প ০.৮৬%, ব্যবসা ১৫.২৪%, পরিবহন ও যোগাযোগ ২.৬৩%, চাকরি ১৩.৮০%, নির্মাণ ৩.৫০%, ধর্মীয় সেবা ০.৪৩%, রেন্ট অ্যান্ড রেমিটেন্স ৫.৩৯%, অন্যান্য ১২.৬১%।
মতলব দক্ষিণ উপজেলা

মতলব দক্ষিণ বাংলাদেশের চাঁদপুর জেলার অন্তর্গত একটি উপজেলা।
মতলব দক্ষিণ উপজেলার আয়তন ১৩১.৬৯ বর্গ কিলোমিটার (৩২,৫৪১ একর)। এটি আয়তনের দিক থেকে চাঁদপুর জেলার সবচেয়ে ছোট উপজেলা। এ উপজেলার উত্তরে কুমিল্লা জেলার দাউদকান্দি উপজেলা ও মতলব উত্তর উপজেলা, দক্ষিণে চাঁদপুর সদর উপজেলা ও হাজীগঞ্জ উপজেলা, পূর্বে কচুয়া উপজেলা, পশ্চিমে মতলব উত্তর উপজেলা।
মতলব দক্ষিণ উপজেলায় বর্তমানে ২টি পৌরসভা ও ৫টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম মতলব দক্ষিণ থানার আওতাধীন।
মতলব চাঁদপুরের কিছু অংশ নিয়ে গঠন হয় মীর মহববত উল্যাহ এর নাম অনুসারে মহববতপুর পরগনা, বরদিয়া, বোয়ালিয়া, ও সিংহেরগাঁও পরগনার কিছু আংশ নিয়ে মহববতপুর পরগনা গঠিত হয়েছিল। ১৭২৮ খ্রীস্টাব্দে প্রস্তুতকৃত রাজস্ব তালিকায় এর রাজস্ব নির্ধারিত হয় ৬৪৫৬ টাকা। ঢাকা নিবাসী সেম সাহেব নামক জনৈক ব্যক্তি সেই পরগনার জমিদারী লাভ করেন। জমিদারীর কাজকর্ম পরিচালনার জন্য তাহার পক্ষ থেকে মতলেব খাঁ নামক একজন জ্ঞানী ও বিজ্ঞ ব্যক্তিকে অত্র এলাকায় নায়েব হিসেবে প্রেরণ করেন। মতলেবখাঁ দীঘলদী নামক গ্রামে জমিদারী কার্যালয় স্থাপন করেন। সেই স্থানটিকে জমিদারের বের হিসেবে আখ্যায়িত করা হয়।
বর্তমান মতলবের নাম ছিল জগনাতগঞ্জ। ১৬২৬ খ্রীস্টাব্দে ১২৫জন বৈরাগী এই বাজারটি প্রতিষ্ঠা করেন। সেই সময় মতলব বাজারের পূর্ব অংশে অসংখ্য বট বৃক্ষ ছিল। এই স্থানে বৈরাগীদের আড্ডায় অনেক লোক আসা যাওয়া করত। চারদিকে দোকানপাট গড়ে উঠে একটি বাজারে রূপান্তরিত হয়। পরবর্তী পর্যায়ে বাজারটি বৈরাগী হাট নামে পরিচিতি লাভ করে। মতলবে খাঁর আগমনে বাজারটি আরও পশ্চিম দক্ষিণে প্রসারিত হয়। যার প্রেক্ষিতে বাজারটি পরে লোকমুখে মতলবে খাঁর হাট নামে পরিচিতি লাভ করে। পরবর্তী পর্যায়ে ১৮৫৮ খ্রীস্টাব্দে মতলবে খাঁর হাট মতলবগঞ্জ থানা হিসেবে আত্মপ্রকাশ করে। মতলেব খাঁর মতলবগঞ্জ থানা আস্তে আস্তে বাংলাদেশের থানাগুলির মধ্যে অন্যতম থানা হিসেবে রূপ নেয়।
২০২২ সালের আদমশুমারি অনুযায়ী মতলব দক্ষিণ উপজেলার মোট জনসংখ্যা ৩,১০,০৫০ জন। এর মধ্যে পুরুষ ১,৪০,৭২৮ জন এবং মহিলা ১,৬৯,৩২২ জন। মোট পরিবার ৫০,৫৬৯টি। জনসংখ্যার ঘনত্ব প্রতি বর্গ কিলোমিটারে প্রায় ১,৬২৪ জন। বাৎসরিক জনসংখ্যা বৃদ্ধির হার ১.২৫%।
২০২২ সালের আদমশুমারি অনুযায়ী মতলব দক্ষিণ উপজেলার সাক্ষরতার হার ৬১.৯%। এখানে রয়েছে:
কৃষি ভূমির মালিকানা ভূমিমালিক ৬৭.৮৬%, ভূমিহীন ৩২.১৪%। শহরে ৫৩.২৮% এবং গ্রামে ৭৩.৬৫% পরিবারের কৃষিজমি রয়েছে।
প্রধান কৃষি ফসল ধান, আলু, পাট, ভুট্টা, আখ, সরিষা, ধনিয়া ও পিঁয়াজ।
বিলুপ্ত বা বিলুপ্তপ্রায় ফসলাদি তিসি,গম,কাউন ও তিল।
প্রধান ফল-ফলাদিব আম, জাম, কাঁঠাল, পেয়ারা, নারিকেল, পেঁপে, জামরুল, আমড়া, কামরাঙ্গা।
জনগোষ্ঠীর আয়ের প্রধান উৎস কৃষি ৪৮.০৭%, অকৃষি শ্রমিক ২.০২%, শিল্প ০.৮৪%, ব্যবসা ১৫.৮৫%, পরিবহন ও যোগাযোগ ২.১৯%, চাকরি ১১.২৩%, নির্মাণ ১.৯১%, ধর্মীয় সেবা ০.৩২%, রেন্ট অ্যান্ড রেমিটেন্স ৩.৭৮% এবং অন্যান্য ১৩.৭৯%।
মতলব দ: এর মতলব কলেজ মাঠ ও নিউহোষ্টেল মাঠ -শহরের প্রাণকেন্দ্রে অবস্থিত।
প্রতি বছর এ মাঠসমূহে নিম্নলিখিত প্রতিযোগিতাসমূহ অনুষ্ঠিত হয়ঃ
(ক) ইউ এন ও গোল্ডকাপ ফুটবল।
(খ) স্কুল ভিত্তিক ফুটবল টুর্নামেন্ট প্রতিযোগিতা।
(গ) ব্যাডমিন্টন টুর্নামেন্ট প্রতিযোগিতা।
(ঘ) ক্রিকেট লীগ।
(ঙ) বঙ্গবন্ধু গোল্ডকাপ প্রাথমিক বিদ্যালয় ফুটবল টুর্নামেন্ট।
(চ) বঙ্গমাতা বেগম ফজিলাতুন্নেসা মুজিব গোল্ডকাপ ফুটবল টুর্নামেন্ট।
(ছ) প্রতি বৎসর ভলিবল লীগ অনুষ্ঠিত হয়।
(জ) প্রতি বৎসর যুব এবং সিনিয়র ক্রিকেট লীগ প্রতিযোগিতা অনুষ্ঠিত হয়।
বাংলাদেশের প্রশস্ততম নদী মেঘনায় ধনাগোদা নদীর উৎপত্তি। বিপুল জলরাশি, মৎস্য ও প্রাণিকূলের বিশাল সম্ভারে সমৃদ্ধ এ নদী।
হাইমচর উপজেলা

হাইমচর বাংলাদেশের চাঁদপুর জেলার অন্তর্গত একটি উপজেলা। 
হাইমচর উপজেলার আয়তন ১৭৪.৪৯ বর্গ কিলোমিটার (৪৩,১১৭ একর)। এ উপজেলার উত্তরে চাঁদপুর সদর উপজেলা ও শরীয়তপুর জেলার ভেদরগঞ্জ উপজেলা, দক্ষিণে মেঘনা নদী ও বরিশাল জেলার হিজলা উপজেলা, পূর্বে ফরিদগঞ্জ উপজেলা ও লক্ষ্মীপুর জেলার রায়পুর উপজেলা, পশ্চিমে শরীয়তপুর জেলার গোসাইরহাট উপজেলা।
হাইমচর উপজেলায় বর্তমানে ৬টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম হাইমচর থানার আওতাধীন।
জানা যায় হাইমচর ইউনিয়নের সাথে শরীয়তপুর জেলার গোসাইরহাট এবং বরিশালের মুলাদী থানার সীমান্ত নির্ধারণের জন্য জটিলতা সৃষ্টি হয়। এমতাবস্থায় হেম বাবু নামক একজন দক্ষ কালেক্টরেক্ট নিয়োগ করা হয় সঠিক ভাবে সীমানা নির্ধারণের জন্য তিনি দক্ষতার সাথে তিনটি জেলার সীমানা নির্ধারণ করেন।অন্য একটি মত পাওয়া যায় যে, বিক্রমপুরের একজন জমিদারের অত্র এলাকায় একটি ছোট জমিদারী স্টেট ছিল। তার নামানুসারে হেম বাবুর চর হিসাবে অত্র এলাকার নাম হাইমচর হয়েছে।
২০২২ সালের আদমশুমারি অনুযায়ী এই উপজেলার মোট জনসংখ্যা ২,৫১,২৬৬ জন। এর মধ্যে পুরুষ ১,২৩,৬৫১ জন এবং মহিলা ১,২৭,৬১৪ জন। মোট পরিবার ৪৮,৯০৩টি।
২০১১ সালের আদমশুমারি অনুযায়ী হাইমচর উপজেলার সাক্ষরতার হার ৪৮.১%।
হাইমচর উপজেলা এক সময় জেলা বৃহৎ ব্যবসা-বাণিজ্যের কেন্দ্র ছিল। যেহেতু ইহা নদীর তীরে অবস্থিত সেহেতু বিভিন্ন কৃষি পণ্যের জমজমাট বাজার বসত এখানে। প্রমত্ত মেঘনা ভাঙ্গনে হাইমচর সেই ঐতিহ্য হারিয়েছে।
হাইমচর উপজেলার উল্লেখযোগ্য নদী পদ্মা, মেঘনা। হাইমচর উপজেলা টি পদ্মা-মেঘনার মিলন স্থলে অবস্থিত। নদীর তীরে পানি উন্নয়ন বোর্ড কর্তৃক বাধ নির্মাণ করা হয়েছে। নদীর পানি দ্বারা কৃষিকাজ করা হয়। অধিকন্তু এই নদীতে অনেক মাছ পাওয়া যায়। নদীতে মাছ ধরে এ উপজেলার অধিকাংশ মানুষ জীবিকা নির্বাহ করে থাকে। পদ্মা-মেঘনা নদী এ জনপদের মানুষের দুঃখের মূল কারণ। ক্রমশই নদী গর্ভে বিলিন হয়ে যাচ্ছে এখানকার ঘর-বাড়ি। ঘর-বাড়ি হারিয়ে এখানকার মানুষ অসহায় হয়ে পড়ছে।
শাহরাস্তি উপজেলা

শাহরাস্তি বাংলাদেশের চাঁদপুর জেলার অন্তর্গত একটি উপজেলা।
শাহরাস্তি উপজেলার উত্তরে কচুয়া উপজেলা, দক্ষিণে লক্ষ্মীপুর জেলার রামগঞ্জ উপজেলা ও নোয়াখালী জেলার চাটখিল উপজেলা, পূর্বে কুমিল্লা জেলার মনোহরগঞ্জ উপজেলা ও লাকসাম উপজেলা ও বরুড়া উপজেলা, পশ্চিমে হাজীগঞ্জ উপজেলা। এ উপজেলার আয়তন ১৫৪.৮৩ বর্গ কিলোমিটার (৩৮,২৫৫ একর)।
শাহরাস্তি উপজেলায় বর্তমানে ১টি পৌরসভা ও ১০টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম শাহরাস্তি থানার আওতাধীন।
১৯৮৩ সালে তৎকালীন আই,জি মোঃ হোসাইন আহাম্মদ ও পরিবার পরিকল্পনা মন্ত্রণালয়ের সচিব ডঃ এম. এ. ছাত্তারের প্রচেষ্টায় হাজীগঞ্জ থানা/উপজেলা পূর্ব অংশ নিয়ে শাহরাস্তি উপজেলার যাত্রা শুরু হয়। ৯ টি ইউনিয়ন নিয়ে সৃষ্টি এ উপজেলা বাংলাদেশে আগত ৩৬০ জন আউলিয়ার মধ্যে হযরত শাহরাস্তি (রহ.) এর মাজার অবস্থিত। এতে উক্ত উপজেলার সাধারণ মানুষ এ উপজেলার নাম হযরত শাহরাস্তির (রহ.) নামানুসারে করার সমর্থন দেন। সেই থেকে এটি শাহরাস্তি উপজেলার নামকরণ করা হয়।
২০১১ সালের আদমশুমারি অনুযায়ী শাহরাস্তি উপজেলার মোট জনসংখ্যা ২,২৯,১১৮ জন। এর মধ্যে পুরুষ ১,০৬,৭০০ জন এবং মহিলা ১,২২,৪১৮ জন। মোট পরিবার ৪৬,১৩৯টি। এখানকার বার্ষিক জনসংখ্যা বৃদ্ধির হার প্রায় ১.১৫%।
২০১১ সালের আদমশুমারি অনুযায়ী শাহরাস্তি উপজেলার সাক্ষরতার হার ৬২.৭%।
সুরাইয়া আহমাদ নূরানি হাফেজীয়া মাদ্রাসা
এই উপজেলাটি পূর্বে ""কুমিল্লা-২৩"" সংসদীয় আসনের অন্তর্ভুক্ত ছিল। কিন্তু ১৯৮৪ সালে কুমিল্লা জেলা থেকে চাঁদপুর, ব্রাহ্মণবাড়িয়া ও বর্তমান কুমিল্লা জেলায় বিভক্ত হয়ে যাওয়ার সময় এটি সৃষ্টি হয়।
গিরিশচন্দ্র ঘোষ

গিরিশচন্দ্র ঘোষ (২৮ ফেব্রুয়ারি, ১৮৪৪ – ৮ ফেব্রুয়ারি, ১৯১১) ছিলেন একজন বিশিষ্ট বাঙালি সংগীতস্রষ্টা, কবি, নাট্যকার, ঔপন্যাসিক, নাট্যপরিচালক ও নট। বাংলা থিয়েটারের স্বর্ণযুগ মূলত তারই অবদান।
১৮৭২ সালে তিনিই প্রথম বাংলা পেশাদার নাট্য কোম্পানি ন্যাশানাল থিয়েটার প্রতিষ্ঠা করেন। গিরিশচন্দ্র প্রায় চল্লিশটি নাটক রচনা করেছেন এবং ততোধিক সংখ্যক নাটক পরিচালনা করেছেন। জীবনের পরবর্তী ভাগে তিনি রামকৃষ্ণ পরমহংস দেবের এক বিশিষ্ট শিষ্য হয়েছিলেন।
১৮৪৪ খ্রিস্টাব্দের ২৮ ফেব্রুয়ারি কলকাতার বাগবাজারে গিরিশচন্দ্রের জন্ম। তিনি ছিলেন তার পিতামাতার অষ্টম সন্তান। বাল্যকালে পিতা নীলকমল ঘোষকে হারিয়ে তিনি বন্ধুবান্ধবদের মাঝে বিশৃঙ্খল জীবনযাপনে মত্ত হয়ে ওঠেন।
গিরিশচন্দ্র প্রথমে পাইকপাড়া স্কুল, হেয়ার স্কুল ও পরে ওরিয়েন্টাল সেমিনারি বিদ্যালয়ে পড়াশোনা করেন। কিন্তু ১৮৬২ সালে তিনি এন্ট্রান্স পরীক্ষায় অসফল হন। পবর্তীকালে ইংরেজি ও হিন্দু পুরাণে জ্ঞান অর্জন করেন। কিছুকাল পরে হাফ-আখরাই গানের দলের সাথে যুক্ত হয়ে গিরিশচন্দ্র অভিনয় ও সঙ্গীতের প্রতি আসক্ত হয়ে পড়েন। ধীরে ধীরে অভিনয়ের প্রতি ভালোবাসা জাগে। এই ভালোবাসা থেকেই বাগবাজার অঞ্চলের বন্ধুদের সাথে নিয়ে তিনি একটি থিয়েটারের দল প্রতিষ্ঠা করেন।
১৮৬৭ সালে "শর্মিষ্ঠা" নাটকের গীতিকার হিসাবে নাট্যজগৎতে প্রথম যুক্ত হন। দু'বছর পরে "সধবার একাদশি" তে অভিনয় করে বেশ সুনাম অর্জন করেছিলেন। কলকাতায় ন্যাশানাল থিয়েটার নামে তার একটি নাট্য কোম্পানি ছিল। ১৮৮৪ সালের ২০ সেপ্টেম্বর "নটী বিনোদিনীকে" নিয়ে তিনি স্টার থিয়েটার, কলকাতা "চৈতন্যলীলা" নাটকটি মঞ্চস্থ করেন। বিনোদিনীর ইচ্ছা ছিল যে নতুন 
থিয়েটার তৈরি হবে তা বিনোদিনীর নামে থিয়েটার হবে । কিন্তু কিছু মানুষের প্রতারণার শিকার তিনি হন । যাঁদের মধ্যে 
তার নিজের অভিনয় গুরু গিরিশচন্দ্র ঘোষও ছিলেন । রামকৃষ্ণ পরমহংস এই নাটক দেখতে এসেছিলেন। এরপর উভয়েই তার শিষ্যত্ব গ্রহণ করেন।
গিরিশচন্দ্র ছিলেন কুখ্যাত মদ্যপ ও স্বেচ্ছাচারী। কিন্তু তা সত্ত্বেও তিনি শ্রীরামকৃষ্ণের অন্যতম অন্তরঙ্গ শিষ্যে পরিণত হন। "শ্রীশ্রীরামকৃষ্ণকথামৃত" গ্রন্থে উল্লিখিত হয়েছে, কীভাবে শ্রীরামকৃষ্ণের সংস্পর্শে আসার পর গিরিশচন্দ্রের নৈতিক পরিবর্তন ঘটে এবং তিনি তার ঘনিষ্ঠতম শিষ্যদের একজন হয়ে ওঠেন।
কাজী নজরুল ইসলাম গিরিশচন্দ্রের "ভক্ত ধ্রুব" উপন্যাসটি চলচ্চিত্রায়িত করেন। ১৯৫৬ সালে মধু বসুর পরিচালনায় গিরিশচন্দ্রের অবলম্বনে নির্মিত "মহাকবি গিরিশচন্দ্র" চলচ্চিত্রটি মুক্তি পায়।
গিরিশচন্দ্র প্রায় ১০০ টি নাটক রচনা করেন। এর মধ্যে উল্লেখযোগ্য নাটক প্রায় ৭৫ টি। প্রকৃতিগত দিক থেকে তার নাটকগুলিকে কয়েকটি শ্রেণিতে বিভক্ত করা যায়। সেগুলি নিম্ন রূপ―
১৮৭৭ সালে মেঘনাদবধ কাব্যে রামচন্দ্র ও মেঘনাদ উভয় ক্ষেত্রে অভিনয় জন্য "সাধারণী" পত্রিকার সম্পাদক অক্ষয়চন্দ্র সরকার তাকে 'বঙ্গের গ্যারিক' আখ্যায় ভূষিত করেন।
১৯১২ সালের ৮ ফেব্রুয়ারি এই মহান অভিনেতা ও নাট্যকার কলকাতায় পরলোক গমন করেন।
তারা মসজিদ

তারা মসজিদ পুরান ঢাকার আরমানিটোলায় আবুল খয়রাত সড়কে অবস্থিত। সাদা মার্বেলের গম্বুজের ওপর নীলরঙা তারায় খচিত এ মসজিদ নির্মিত হয় আঠারো শতকের প্রথম দিকে। মসজিদের গায়ে এর নির্মাণ-তারিখ খোদাই করা ছিল না। জানা যায়, আঠারো শতকে ঢাকার 'মহল্লা আলে আবু সাঈয়ীদ'-এ (পরে যার নাম আরমানিটোলা হয়) আসেন জমিদার মির্জা গোলাম পীর (মির্জা আহমদ জান)। ঢাকার ধণাঢ্য ব্যক্তি মীর আবু সাঈয়ীদের নাতি ছিলেন তিনি। মির্জা মসজিদ নির্মাণ করেন। ‌মির্জা সাহেবের মসজিদ হিসেবে এটি তখন বেশ পরিচিতি পায়। ১৮৬০ সালে মারা যান মির্জা গোলাম পীর। পরে, ১৯২৬ সালে, ঢাকার তৎকালীন স্থানীয় ব্যবসায়ী, আলী জান বেপারী মসজিদটির সংস্কার করেন। সে সময় জাপানের রঙিন চিনি-টিকরি পদার্থ ব্যবহৃত হয় মসজিদটির মোজাইক কারুকাজে।
মোঘল স্থাপত্য শৈলীর প্রভাব রয়েছে এ মসজিদে। ঢাকার কসাইটুলীর মসজিদেও এ ধরনের বৈশিষ্ট্য লক্ষ্য করা যায়। উল্লেখ্য, দিল্লি, আগ্রা ও লাহোরের সতের শতকে নির্মিত স্থাপত্যকর্মের ছাপ পড়ে মোঘল স্থাপত্য শৈলীতে।
মির্জা গোলামের সময় মসজিদটি ছিল তিন গম্বুজঅলা, দৈর্ঘ্যে ৩৩ ফুট (১০.০৬ মিটার) আর প্রস্থে ১২ ফুট (৪.০৪ মিটার)। আলী জানের সংস্কারের সময়, ১৯২৬ সালে, মসজিদের পূর্ব দিকে একটি বারান্দা বাড়ানো হয়। ১৯৮৭ সালে তিন গম্বুজ থেকে পাঁচ গম্বুজ করা হয়। পুরনো একটি মেহরাব ভেঙে দুটো গম্বুজ আর তিনটি নতুন মেহরাব বানানো হয়।
মসজিদের বতর্মান দৈর্ঘ্য ৭০ ফুট (২১.৩৪ মিটার), প্রস্থ ২৬ ফুট (৭.৯৮ মিটার)।
কাক

কাক () কর্ভিডি গোত্রের অন্তর্গত একজাতীয় পাখি। উষ্ণমন্ডলীয় সব মহাদেশ (দক্ষিণ আমেরিকা ব্যতীত) এবং বেশ কিছু দ্বীপ অঞ্চলে কাকের বিস্তার রয়েছে। "কর্ভাস" গণের মধ্যে প্রায় ৪০টি বিভিন্ন প্রজাতির কাক দেখা যায়। কর্ভিডি গোত্রের প্রায় এক-তৃতীয়াংশই বিভিন্ন প্রজাতির কাকে পূর্ণ। অধিকাংশ কাকের দেহবর্ণ কালো রঙের। কাকের উদ্ভব ঘটেছে মধ্য এশিয়ায়। সেখান থেকে এটি উত্তর আমেরিকা, আফ্রিকা, ইউরোপ এবং অস্ট্রেলিয়া মহাদেশে ছড়িয়ে পড়ে। বাংলায় কাক বলতে সাধারণত পাতিকাককে বোঝায়।
কাককে পক্ষীজগতের সর্বাপেক্ষা চালাক পাখি বলে মনে করা হয়। শুধু তাই নয়, প্রাণীজগতের অন্যতম চালাক প্রাণী হিসেবে এদের গণ্য করা হয়। আধুনিক গবেষণায় দেখা গিয়েছে, কাক যে কেবল যন্ত্রপাতি ব্যবহার করতে পারে তাই নয়, যন্ত্রপাতি নির্মাণেও এরা পারদর্শী।
খুফু

খুফু (; মানথেও অনুসারে, Σοῦφις, "সুফিস") ছিলেন প্রাচীন মিশরের পুরাতন রাজত্ব সময়কালীন এক ফারাও। তিনি ২৫৮৯ থেকে ২৫৬৬ খ্রিস্টপূর্ব পর্যন্ত রাজত্ব করেন। চতুর্থ রাজবংশের তিনি ছিলেন দ্বিতীয় ফারাও। সাধারণভাবে তাকে গিজার পিরামিডের নির্মাতা হিসেবে মনে করা হয়ে থাকে। এই বিশাল পিরামিডটিকে প্রাচীন বিশ্বের সপ্তাশ্চর্যের একটি বলে ধরা হয়ে থাকে।
কিলোগ্রাম

কিলোগ্রাম (সংক্ষেপে কেজি) হলো মেট্রিক পদ্ধতিতে ভর পরিমাপের একক। এটি আনুষ্ঠানিকভাবে আন্তর্জাতিক একক পদ্ধতিতে ভর পরিমাপের মান একক হিসাবে গৃহীত হয়েছে যার প্রতীক kg। এটি বিশ্বজুড়ে বিজ্ঞান, প্রকৌশল ও বাণিজ্যে বহুল ব্যবহৃত ভরের একক। কিলোগ্রাম বলতে এক হাজার গ্রামকে বোঝায়।
কিলোগ্রাম হল একটি এসআই মৌলিক একক, যা এসআই-এর তিনটি সঙ্গায়ন ধ্রুবকের পরিপ্রেক্ষিতে সংজ্ঞায়িত, যথা সিজিয়াম-১৩৩ পরমাণুর নির্দিষ্ট স্থানান্তর কম্পাঙ্ক, আলোর দ্রুতি, এবং প্ল্যাঙ্কের ধ্রুবক। একটি আদর্শ পরিমাপবিজ্ঞান ল্যাবরেটরিতে কিলোগ্রাম ভরের প্রাথমিক মানের জন্য একটি ভর পরিমাপের যন্ত্রের (যেমন কিবল দাঁড়িপাল্লা) সাহায্যে ক্রমাঙ্ক নির্ণয় করা যেতে পারে।
মূলত ১৭৯৫ খ্রিষ্টাব্দে ফরাসি বিপ্লবের সময় কিলোগ্রামকে এক লিটার পানির ভর হিসেবে সংজ্ঞায়িত করা হয়। কিলোগ্রামের বর্তমান সংজ্ঞা মূল সংজ্ঞা ৩০ প্রতি-অংশ অঙ্কানুপাত-এর মধ্যে সম্মত। ১৭৯৯ খ্রিষ্টাব্দে প্লাটিনাম "কিলোগ্রাম ডেস আর্কাইভস" ভরের আদর্শ মান হিসাবে গৃহীত হয়। ১৮৮৯ খ্রিষ্টাব্দে প্লাটিনাম-ইরিডিয়াম-নির্মিত একটি সিলিন্ডার, কিলোগ্রামের আন্তর্জাতিক প্রোটোটাইপ (IPK), মেট্রিক পদ্ধতিতে ভরের এককের মান হয়ে ওঠে এবং ১৩০ বছরের জন্য তাই ব্যবহৃত হয়ে এসেছে। বর্তমান স্ট্যান্ডার্ড ২০১৯ খ্রিষ্টাব্দে গৃহীত হয়।
কিলোগ্রাম তিনটি নির্দিষ্ট ধ্রুবকের পরিপ্রেক্ষিতে সংজ্ঞায়িত:
ওজন ও পরিমাপ বিষয়ক সাধারণ সম্মেলন (CGPM) অনুযায়ী কিলোগ্রামের আনুষ্ঠানিক সংজ্ঞা নিম্নরূপ:
বাংলায়;
এই এককগুলোর সাপেক্ষে সংজ্ঞায়িত করা হলে কিলোগ্রামের সূত্র নিম্নরূপঃ
এই সংজ্ঞাটি সাধারণত পূর্ববর্তী সংজ্ঞাগুলোর সঙ্গে সামঞ্জস্যপূর্ণ: ভর এক লিটার পানির ভরের 30 ppm এর মধ্যে থাকে।
কিলোগ্রাম একমাত্র এসআই মৌলিক একক যার নামের একাংশ একটি মেট্রিক উপসর্গ, 'কিলো'। "কিলোগ্রাম" শব্দটির উৎপত্তি ফরাসি শব্দ হতে, যার উপসর্গ গ্রিক ভাষার , এর "এক হাজার", যা "ক্ষুদ্র ওজন"-এর একটি প্রায়ত-ল্যাটিন শব্দ, গ্রিক হতে. 
ফরাসি বানানটি গ্রেট ব্রিটেনে গৃহীত হয়েছিল যখন 1795 সালে ইংরেজিতে প্রথমবার শব্দটি ব্যবহৃত হয়, এবং যুক্তরাষ্ট্রে kilogram বানানটি গ্রহণ করা হয়। যুক্তরাজ্যে উভয় বানানই গৃহীত হয়, যেখানে "kilogram" এখন অধিক ব্যবহৃত বাণিজ্যে ব্যবহৃত অনুযায়ী দুটি শব্দই অবাধে ব্যবহারযোগ্য।
উনবিংশ শতাব্দীতে ফরাসি শব্দ , যা এর একটি অংশ, ইংরেজি ভাষায় প্রবেশ করে যার দ্বারা কিলোগ্রাম এবং কিলোমিটার উভয়ই বোঝানো হয়।
এসআই সিস্টেমটি ১৯৬০ খ্রিষ্টাব্দে শুরু করা হয়েছিল এবং ১৯৭০ খ্রিষ্টাব্দে বিআইপিএম "SI Brochure" প্রকাশ করা শুরু করে, যাতে সমস্ত প্রাসঙ্গিক সিদ্ধান্ত এবং একক সংক্রান্ত সিজিপিএম-এর সুপারিশসমূহ বিদ্যমান। "এসআই ব্রোশিওর" অনুযায়ী, "একক প্রতীক বা এককের নামের জন্য সংক্ষিপ্ত রূপ ব্যবহার করা অনুমোদিত নয়..."।
পূর্ব এশিয়ার লিপিসমূহের সাথে ব্যবহারের জন্য এসআই চিহ্নটি ব্লকে একটি একক ইউনিকোড অক্ষর, হিসাবে এনকোড করা হয়েছে।
এর ক্ষুদ্রতম এককগুলো হলো: হেক্টোগ্রাম, ডেকাগ্রাম, গ্রাম, ডেসিগ্রাম, সেন্টিগ্রাম, মিলিগ্রাম।
১কিলো গ্রাম = ১০০০ গ্রাম=১০০ ডেকা গ্রাম=১০ হেক্টাগ্রাম
১গ্রাম = ১০০০ মিলিগ্রাম=১০০ সেন্টি গ্রাম=১০ ডেসিগ্রাম
১ কেজি = ২.২০৪৬২২৬২১৮৪৯ পাউন্ড = ৩৫.২৭৩৯৬১৯৪৯৫৮ আউন্স।
হায়েনা

হায়েনা এক ধরনের বন্য মাংশাষী প্রাণী। এশিয়া এবং আফ্রিকা মহাদেশে এদের দেখা যায়। স্তন্যপায়ী শ্রেণীর শ্বাপদ বর্গের (order Carnivora) হায়েনার পরিবার 'হায়েনিডে-র (Hyaenidae) সদস্যরা দেখতে ক্যানিডে অর্থাৎ কুকুর পরিবারের সদস্যদের (কুকুর, শেয়াল, নেকড়ে) মত হলেও আসলে হল বেজী, নেউল ইত্যাদি সমন্বিত নকুল পরিবারের (হার্পেস্টিডে) নিকটতর।
হায়েনাদের মাতৃতান্ত্রিক সমাজ। এক একটা দলে প্রায় ৮০ জন করে হায়েনা থাকে একজন মাদি হায়েনার নেতৃত্বে। শিকারের পরে একসাথে সবাই জড়ো হলে সবাই সবাইকে অভিনন্দন জানায়। দরকারে এরা শিকার করে, মৃত পশুপাখিকে খাদ্য হিসেবে গ্ৰহণ করে, কখনও বা স্বগোত্র ভোজী। এরা অন্যান্য শীর্ষ শিকারিদের‌ও ভয় পায় না, বরঞ্চ তাদের শিকার করা খাবারে ভাগ বসাতে এরা তৈরী।
হায়েনারা 22 মিলিয়ন বছর আগে মিওসিন ইউরেশিয়ার জঙ্গলে উদ্ভূত হয়েছিল, যখন বেশিরভাগ প্রারম্ভিক ফেলিফর্ম প্রজাতি এখনও বৃহত্তরভাবে আর্বোরিয়াল ছিল। প্রথম পূর্বপুরুষের হায়েনারা সম্ভবত আধুনিক আফ্রিকান সিভেটের মতোই ছিল; বর্ণিত প্রাচীনতম হায়েনার প্রজাতিগুলির মধ্যে একটি, প্লিওভিভারপস, একটি লিথ, সিভেট-সদৃশ প্রাণী যেটি 20-22 মিলিয়ন বছর আগে ইউরেশিয়ায় বসবাস করত এবং মধ্যকর্ণ এবং দাঁতের গঠন দ্বারা হায়েনিড হিসাবে শনাক্ত করা যায়। প্লিওভিভারপসের বংশের উন্নতি ঘটে এবং দীর্ঘ পা এবং আরও সূক্ষ্ম চোয়ালের বংশধরদের জন্ম দেয়, যা উত্তর আমেরিকার ক্যানিডদের দ্বারা নেওয়ার মতোই একটি দিক। হায়েনারা তখন দুটি স্বতন্ত্র প্রকারে বিভক্ত হয়ে পড়ে: হালকাভাবে তৈরি কুকুরের মতো হায়েনা এবং শক্ত হাড়-চূর্ণকারী হায়েনা। যদিও কুকুর-সদৃশ হায়েনারা 15 মিলিয়ন বছর আগে (একটি ট্যাক্সন উত্তর আমেরিকা উপনিবেশ করে), তারা ইউরেশিয়ায় ক্যানিডের আগমনের সাথে জলবায়ুর পরিবর্তনের পরে বিলুপ্ত হয়ে যায়। কুকুর-সদৃশ হায়েনা বংশের মধ্যে, শুধুমাত্র কীটনাশক আরডউল্ফ বেঁচে ছিল, যখন হাড়-চূর্ণকারী হায়েনা (বর্তমান দাগযুক্ত, বাদামী এবং ডোরাকাটা হায়েনা সহ) ইউরেশিয়া এবং আফ্রিকার অবিসংবাদিত শীর্ষ স্ক্যাভেঞ্জারে পরিণত হয়েছিল।
আর্ডভার্ক

আর্ডভার্ক (বৈজ্ঞানিক নাম: "Orycteropus afer") নিম্ন সাহারা অঞ্চলে বসবাসকারী এক ধরনের পতঙ্গভুক স্তন্যপায়ী প্রাণী। এই প্রাণীটি Tubulidentata বর্গের অধীনে "Orycteropus" গণের অন্তর্ভুক্ত। এরা নিশাচর এবং গর্তে বসবাস করে।
আর্ডাভর্কের গড় দৈর্ঘ্য ১.৮ মিটার। এদের দেহ খাটো এবং পাতলা লোমে আবৃত। এদের দেহের গঠন তাদের অভ্যাসের সাথে সঙ্গতি রেখে পরিবর্তিত হয়েছে। এদের পিঁপড়ে খাওয়ার অভ্যাস রয়েছে বিধায় বয়স্ক প্রাণীর কর্তন দাঁত এবং ছেদন দাঁত থাকে না। শুধুমাত্র ২০ টি পেষণ দাঁত থাকে। পেষণ দাঁতগুলোর ১০ টি নিচের চোয়ালে এবং ১০ টি উপরের চোয়ালে সন্নিবেশিত থাকে। এদের দাঁতে কোন মূল বা এনামেল নেই এবং এগুলো দেখতে নলাকৃতির। আর সারাজীবন ধরে এদের দাঁত আকারে বৃদ্ধি পেতে থাকে। এজন্যই এই বর্গের নাম হয়েছে Tubulidentata। আর্ডভার্কের সামনের পায়ের নখগুলো চ্যাপ্টা, খাটো এবং শক্তিশালী। এই নখগুলোর সাহায্যে এরা অতি দ্রুত গর্ত খুঁড়ে উইয়ের ঢিবির মধ্যে ঢুকে যেতে পারে। আর এদের মাথা লম্বা ও সরু। মাথার শীর্ষে নলের মত একটি তুণ্ড তথা snout থাকে। জিহ্বাটিও নলের মত লম্বাকৃতির। এটি মুখ থেকে বেরিয়ে ৪৫ সেন্টিমিটার পর্যন্ত প্রসারিত হতে পারে।
"Orycteropus" নামক এই গণে মোট কয়টি প্রজাতি আছে তা নিশ্চিত করে বলা যাবেনা। মূলত আফ্রিকায় এদের দেখতে পাওয়া যায়। আফ্রিকা মহাদেশের কোন কোন অঞ্চলের অধিবাসীরা আর্ডভার্ক শিকার করে খায়। এছাড়া আদের চামড়া বেশ পুরু হওয়ায় অর্থনৈতিকভাবে গুরুত্বপূর্ণ।
তেহারি

তেহারি এক প্রকার খাবার বিশেষ। পোলাওর চাল ও মাংস এর প্রধান উপকরণ। বিরিয়ানি'র সাথে এর মূল পার্থক্য হলো এতে মাংসের টুকরা বেশ ছোট হয়। তেহারির বিভিন্ন সংস্করণ রয়েছে, এক ধরনের তেহারি রান্নায় গোল আলু ব্যবহার করা হয়। তেহারি বাংলাদেশ, পাকিস্তান এবং উত্তর ভারতে খুবই জনপ্রিয়।
তেহারি দ্বিতীয় বিশ্বযুদ্ধের সময় জনপ্রিয়তা পায়, এই সময় মাংসের দাম ব্যাপকভাবে বেড়ে গেলে বিরিয়ানিতে মাংসের বদলে আলু দেওয়ার ব্যবহার অধিকভাবে শুরু হয়। পাকিস্তানের মুহাজির পরিবারগুলো তেহারিকে একটি রাজকীয় ঐতিহ্যবাহী খাবার হিসেবে বিবেচনা করে। তেহারির বিভিন্ন বৈচিত্র্য রয়েছে, কিছু ক্ষেত্রে বিশেষ করে উৎসব বা দাওয়াতে পরিবেশনের সময় ভেড়া, গরু বা মুরগির মাংস যোগ করা হয়।
বোরহানি

বোরহানি মূলত টক দই দিয়ে তৈরী, হজমে সাহায্যকারী পানীয় বিশেষ। বোরহানি ঢাকা এবং চট্টগ্রামে সব বিয়ের আয়োজনে পরিবেশন করা হয়। তবে বিয়ে ছাড়াও বিভিন্ন সামাজিক অনুষ্ঠান ও রোযায় ইফতারিতে এটি পরিবেশন করা হয়। এটি সাধারণত বিরিয়ানি এবং পোলাওর মতো ভারী খাবারের পর হজমে সহায়তার জন্য পান করা হয়। এতে উপস্থিত প্রোবায়োটিক অণুজীব স্বাস্থ্যের জন্য বিশেষভাবে উপকারী বলে মনে করা হয়।
পানীয়টির নামকরণের উৎস অজানা। তবে শব্দটি সম্ভবত আরবি শব্দ, বুরহান () থেকে এসেছে, যার অর্থ "প্রমাণ"।
কাঁচা মরিচ, পুদিনা পাতা, ধনে পাতা, একসাথে বেটে, বিট লবণ পাটায় গুঁড়া করে মিহি করে, সমস্ত উপকরণ একসাথে অল্প পানি দিয়ে গুলে দইয়ের মধ্য দেয়া হয়। তারপর মিষ্টি দই, টক দই সহ সমস্ত উপকরণ ডিমের নাড়ুনী দিয়ে ১০ মিনিট নাড়া হয় কিংবা ব্লেন্ডারে মিশ্রিত করা হয়। তারপর ছাঁকনি বা কাপড় দিয়ে ছেকে বরফ কুচি দিয়ে পরিবেশন করা হয়।
অ্যাবাকা

অ্যাবাকা কলা পরিবারের অন্তর্গত একটি শণ জাতীয় উদ্ভিদ, যার আঁশ বা তন্তু বাণিজ্যিকভাবে ম্যানিলা হেম্প নামে পরিচিত।
অ্যাবাকার বাণিজ্যিক নাম হলো ম্যনিলা হেম্প (Manila hemp)। হেম্প শব্দের অর্থ হলো শণ। শণ জাতীয় উদ্ভিদের আঁশকে ম্যানিলা হেম্প বলা হয়। একে পাহাড়ি কলাও বলা হয়।
অ্যাবাকা "Musa textilis" কলা পরিবারের একটি প্রজাতি। উদ্ভিদের পাতার ডাঁটা কিংবা মধ্যশিরা থেকে এবাকা তন্তু পাওয়া যায়। এই গাছটি দেখতে অনেকটা কলা গাছের মত কিন্তু আকৃতিতে কিছুটা ছোট। এই গাছে ছোট ছোট ফল পাওয়া যায়। এসব ফল খাওয়ার অযোগ্য হয়। এর পাতাগুলি খাড়া হয়ে থাকে। পাতা কলা গাছের পাতার তুলনায় কিছুটা সরু হয়ে থাকে। পাতার দৈর্ঘ্য দেড় মিটার থেকে শুরু করে দুই মিটার পর্যন্ত হয়ে থাকে।
অ্যাবাকা উদ্ভিদ সাধারণত দক্ষিণ ফিলিপাইনে দেখতে পাওয়া যায়।
অ্যাবাকাস

অ্যাবাকাস পাটিগাণিতিক গণনা সম্পাদনের একটি প্রাচীন যন্ত্র, যাতে একটি কাঠের ফ্রেমের বসানো তারে লাগানো গুটি উপরে নিচে সরিয়ে গণনা করা হয়। ফ্রেমে বসানো একটি তারের উপর গুটিগুলি বসানো থাকে। তারগুলির সাথে লম্বভাবে একটি আড়াআড়ি দণ্ড থাকে যা গুটিগুলিকে দুইভাগে ভাগ করে।
প্রতিটি তার দশমিক ব্যবস্থার একটি ঘর নির্দেশ করে। সবচেয়ে ডানদিকের তারটি হল এককের ঘর। তার বামপাশেরটি হল দশকের ঘর, ইত্যাদি। প্রতিটি তারে আড়াআড়ি দণ্ডের নিচে পাঁচটি গুটি থাকে, যা এক একক নির্দেশ করে। আড়াআড়ি দণ্ডের উপরে অবস্থিত তারে দুইটি গুটি থাকে, যেগুলির প্রতিটি পাঁচ একক নির্দেশ করে। উদাহরণস্বরূপ, দশকের ঘরে নিচের পাঁচটি গুটির প্রতিটি ১০ নির্দেশ করে এবং উপরের দুইটি গুটি প্রতিটি ৫০ নির্দেশ করে। যে গুটিগুলিকে কোন সংখ্যার অংশ হিসেবে গণ্য করা হবে, সেগুলিকে আড়াআড়ি দণ্ডের উপরে বসানো হয়।
অনেক প্রাচীন সভ্যতা অ্যাবাকাস ব্যবহার করত। রোমানদের অ্যাবাকাস ছিল ব্রোঞ্জ নির্মিত লিপিফলক। লিপিফলকটি খাঁজকাটা ছিল। গোলাকৃতির গুটিগুলি গড়িয়ে যেতে পারত। রোমানদের অ্যাবাকাস পরবর্তীকালে মধ্যপ্রাচ্যে এবং দূরপ্রাচ্যে ব্যবহৃত হয়েছে। মধ্যযুগীয় ইংল্যান্ডে অ্যাবাকাসের একটি সরলীকৃত রূপ ব্যবহার করা হত। দ্বিতীয় শতকে চীনদেশের সাহিত্যে অ্যাবাকাস ব্যবহারের উল্লেখ পাওয়া যায়। কিন্তু ত্রয়োদশ শতাব্দীর আগে চীনদেশে অ্যাবাকাস তেমন ব্যপকভাবে ব্যবহৃত হয়নি। রোমান অ্যাবাকাস এবং চৈনিক এবাকাসের মধ্যে কিছুটা পার্থক্য ছিল। চৈনিক অ্যাবাকাসে প্রতিটি পর্যায়ে একটি করে গুটি বেশি থাকত এবং গুটিগুলি তারের উপর লাগানো থাকত। পঞ্চদশ শতাব্দীতে জাপানে অ্যাবাকাসের ব্যবহার শুরু হয়। ঊনবিংশ শতাব্দীতে এর একটি উন্নত সংস্করণ প্রচলন হয়। চীন ও জাপানের কিছু কিছু অঞ্চলে এখনও অ্যাবাকাসের প্রচলন আছে। চীনে অ্যাবাকাসকে বলে সুয়ান পান (Suan-pan)। জাপানে বলা হয় সরোবান ( Soroban)।
অ্যাবালোন

অ্যাবালোন শামুক জাতীয় একটি প্রাণী। পূর্ব এশীয় অঞ্চলে খাবার হিসেবে এর প্রচলন আছে। এটি Haliotidae গোত্রের একমাত্র গণ Haliotis এর সদস্য। এসব মোলাস্কা Ear shell, Ormer বা Paua নামেও পরিচিত।
শীতপ্রধান অঞ্চলে এবং গ্রিস্মমন্ডলের সব সাগরে অ্যাবালোনের প্রজাতিগুলো ব্যপকভাবে বিস্তৃত। এবালোন সাধারণত রাতের বেলা সক্রিয় হয়ে উঠে। এদের প্রধান খাদ্য শৈবাল। এদের খোলক চ্যাপটা, ভিতরে প্রশস্ত, প্যাঁচ কম এবং দেখতে কানের মত। এদের খোলকে এক সারি ছোট ছোট ছিদ্র থাকে। এসব ছিদ্রের মাধ্যমে ম্যান্টল গহবর থেকে পানি সরাসরি বাইরে বের করে দেয়। অ্যাবালোনের দেহের অনাবৃত অংশ সাধারণত কালো, সবুজ এবং বাদামী রঙের হয়ে থাকে। এদের লার্ভা সমুদ্রের পানির উপরিভাগে স্বচ্ছন্দে ভেসে বেড়ায় এবং প্রায় দুইদিন প্ল্যাংকটনের মধ্যে মুক্তভাবে সাঁতার কাটে। পরে সমুদ্রের মাঝে আশ্রয় পূর্ণবয়স্ক শামুকে পরিণত হয়।
মুসলিম মুবারক

মুসলিম মুবারক আলমাস (, ; জন্ম: ১৩ জুন ১৯৮৫; মুসলিম মুবারক নামে সুপরিচিত) হলেন একজন ইরাকি পেশাদার ফুটবল খেলোয়াড়। তিনি বর্তমানে ইরাকি ক্লাব আল দিফাআ আল মাদানির হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে আক্রমণাত্মক মধ্যমাঠের খেলোয়াড় হিসেবে খেলেন।
২০০৪ সালে, মুসলিম ইরাক অনূর্ধ্ব-২০ দলের হয়ে ইরাকের বয়সভিত্তিক পর্যায়ে অভিষেক করেছিলেন। প্রায় ১ বছর যাবত ইরাকের বয়সভিত্তিক দলের হয়ে খেলার পর, তিনি ২০০৯ সালে ইরাকের হয়ে আন্তর্জাতিক পর্যায়ে অভিষেক করেছেন; ইরাকের জার্সি গায়ে তিনি এপর্যন্ত ২ ম্যাচে অংশগ্রহণ করেছেন।
মুসলিম মুবারক আলমাস ১৯৮৫ সালের ১৩ই জুন তারিখে ইরাকের বসরায় জন্মগ্রহণ করেছেন এবং সেখানেই তার শৈশব অতিবাহিত করেছেন।
২০০১ সালে মুসলিম আল মিনাআর হয়ে খেলার মাধ্যমে ক্লাব পর্যায়ের খেলোয়াড়ি জীবন শুরু করেছেন এবং ২০০৪ সাল পর্যন্ত তিনি সেখানে খেলেছেন। ২০০৪ সাল হতে ২০০৭ সাল পর্যন্ত তিনি আল জাওরাআর হয়ে খেলেছেন। ২০১৮ সালে তিনি আল দিফাআ আল মাদানির সাথে চুক্তিবন্ধ হয়েছেন।
মুসলিম ইরাক অনূর্ধ্ব-২০ দলের হয়ে খেলার মাধ্যমে ইরাকের প্রতিনিধিত্ব করেছেন। ২০০৪ সালে ইরাক অনূর্ধ্ব-২০ দলের হয়ে আন্তর্জাতিক পর্যায়ে অভিষেক করেছেন। ইরাকের বয়সভিত্তিক দলের হয়ে তিনি প্রায় ১ বছরে ৫ ম্যাচে অংশগ্রহণ করে ৩টি গোল করেছেন।
২০০৯ সালের ২২শে মার্চ তারিখে, ২৩ বছর, ৯ মাস ও ৯ দিন বয়সে, ডান পায়ে ফুটবল খেলায় পারদর্শী মুসলিম সৌদি আরবের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে ইরাকের হয়ে অভিষেক করেছেন। উক্ত ম্যাচের ৫৬তম মিনিটে আক্রমণভাগের খেলোয়াড় মুস্তফা করিমের বদলি খেলোয়াড় হিসেবে তিনি মাঠে প্রবেশ করেছিলেন; ম্যাচটি ০–০ গোলে ড্র হয়েছিল। ইরাকের হয়ে অভিষেকের বছরে মুসলিম সর্বমোট ২ ম্যাচে অংশগ্রহণ করেছেন।
দ্য ডেইলি স্টার (বাংলাদেশ)

দ্য ডেইলি স্টার বাংলাদেশে প্রকাশিত ইংরেজি ভাষার একটি দৈনিক সংবাদপত্র। ১৪ জানুয়ারি ১৯৯১ সালে সৈয়দ মোহাম্মদ আলী এটি প্রতিষ্ঠা করেন। তিনি ছিলেন পত্রিকাটির প্রতিষ্ঠাতা সম্পাদক।
বর্তমানে জনাব মাহফুজ আনাম এই দৈনিক পত্রিকাটির সম্পাদক ও প্রকাশক। এর বাংলা বিভাগের সম্পাদক গোলাম মোর্তোজা।
সাম্প্রতিক বছরগুলোতে, পত্রিকাটি বাংলাদেশে সংবাদপত্রের স্বাধীনতার ওপর ক্রমবর্ধমান নিষেধাজ্ঞা নিয়ে অভিযোগ প্রকাশ করে। এছাড়াও সরকারের চাপের মুখে পড়ার ফলে এর বিজ্ঞাপন আয় হ্রাস পায়।
"পেন আমেরিকা" মাহফুজ আনামের বিরুদ্ধে দায়ের করা মামলাগুলোর তীব্র সমালোচনা করে, যার মধ্যে আওয়ামী লীগের সদস্য ও সমর্থকদের দায়ের করা ৮৩টি মামলা এবং ৩০টি ফৌজদারি মানহানির অভিযোগ অন্তর্ভুক্ত।
২০০০ দশকে বাংলাদেশ জাতীয়তাবাদী দলের (বিএনপি) শাসনামলে, আনামের বিরুদ্ধে বিএনপি নেতারা মানহানির মামলা করেন। তিনি ছিলেন মতিউর রহমান, বাংলা সংবাদপত্র প্রথম আলোর সম্পাদক, এর সঙ্গে সালাউদ্দিন কাদের চৌধুরী কর্তৃক দায়েরকৃত মানহানির মামলায় সহ-অভিযুক্ত।আদালতে আনামের পক্ষে প্রতিনিধিত্ব করেন কামাল হোসেন। 
২০১৬ সালে, এটিএন নিউজের একটি প্যানেল আলোচনায় বক্তব্য প্রদানকালে মাহফুজ আনাম স্বীকার করেন যে, ২০০৭ এবং ২০০৮ সালের সামরিক-সমর্থিত জরুরি অবস্থা ও তত্ত্বাবধায়ক সরকারের সময়ে ডিজিএফআই কর্তৃক সরবরাহকৃত তথ্যের ভিত্তিতে দ্য ডেইলি স্টার-এ প্রতিবেদন প্রকাশিত হয়। মাহফুজ আনামের স্বীকারোক্তির পর তাঁর বিরুদ্ধে ধারাবাহিকভাবে একাধিক মামলা দায়ের করা হয়।
২০১৮ সালের ১ জুন, র‍‍্যাপিড অ্যাকশন ব্যাটালিয়নের সদস্যদের দ্বারা একরামুল হকের বিচারবহির্ভূত হত্যার সংবাদ প্রকাশের পর ওই সংবাদপত্রের ওয়েবসাইটটি সাময়িকভাবে অবরুদ্ধ করা হয়। হত্যাকাণ্ডের সময় ব্যক্তিটি তার পরিবারের সঙ্গে ফোনে কথা বলছিলেন। বাংলাদেশ টেলিযোগাযোগ নিয়ন্ত্রণ কমিশন (বিটিআরসি) অবরুদ্ধ সম্পর্কে কোনো স্পষ্ট ব্যাখ্যা প্রদান করেনি।
ফেব্রুয়ারি ২০২৪ সালে, নির্বাহী সম্পাদক সৈয়দ আশফাকুল হক এবং তার স্ত্রী তানিয়া খন্দকার মোহাম্মদপুর থানায় তাদের বাড়িতে পনের বছর বয়সী এক গৃহকর্মীর মৃত্যুর পর ঢাকার একটি আদালতে আত্মসমর্পণ করেন এবং পরবর্তীতে কারাগারে প্রেরিত হন। হক এবং তার স্ত্রী শিশু নির্যাতনের অভিযোগে মুখোমুখি হন। মৃত গৃহকর্মী ছিলেন প্রীতি উরাং নামের এক কিশোরী। তিনি নির্বাহী সম্পাদকের বাড়িতে চাকরের কাজ করতেন। উরাং মৌলভীবাজার জেলার একটি চা বাগানের শ্রমিক পরিবারের সদস্য ছিলেন।মেয়েটির মৃত্যুর ন্যায়বিচার দাবিতে বিক্ষোভ সমাবেশ অনুষ্ঠিত হয়। পত্রিকাটি এই ঘটনার জন্য আনুষ্ঠানিকভাবে ক্ষমা প্রার্থনা করে এবং নির্বাহী সম্পাদক সৈয়দ আশফাকুল হককে অব্যাহতি দেওয়া হয়।
ডিসেম্বর ২০২৪ এ ট্রান্সকম গ্রুপ-এর সিমিন রহমানের বিরুদ্ধে তার ছোট বোন নন-জুডিশিয়াল স্ট্যাম্প জালিয়াতির মাধ্যমে মৃত বাবার শেয়ার আত্মসাতের অভিযোগ আনেন। উক্ত জালিয়াতির বিষয়ে ১৮ মে ২০২৫ ইলিয়াস হোসেন-এর ফিফটিন মিনিটস নামক ইউটিউব তদন্ত প্রতিবেদন অনুষ্ঠানে দেখানো হয়, সিমিন রহমানকে এ বিষয়ে প্রথম আলোর সম্পাদক মতিউর রহমান ও ডেইলি স্টারের মাহফুজ আনাম ভুয়া প্রতিবেদন প্রকাশসহ বিভিন্নভাবে অনৈতিকভাবে সহযোগিতা করেন এবং তাদের সাথে সুসম্পর্ক থাকার জেরে আসিফ নজরুল উক্ত মামলা বিনা তদন্তে খারিজ করে দেন।
জ্যাকসন পোলক

জ্যাকসন পোলক (জানুয়ারি ২৮, ১৯১২ - আগস্ট ১১, ১৯৫৬) একজন খ্যাতিমান মার্কিন চিত্রশিল্পী। বিমূর্ত ছবির জগতে জ্যাকসন পোলক বেশ সমীহ জাগানিয়া নাম।
মাত্র ৪৪ বছরে সড়ক দুর্ঘটনায় পৃথিবীর মায়া কাটানো এই চিত্রশিল্পী ১৯৪৮ সালে ‘নাম্বার ১৭এ’ ছবিটি এঁকেছিলেন। কাঠের তন্তুর ওপর আঁকা এই তৈলচিত্রটি ২০১৫ সালে ২০ কোটি ২০ লাখ ডলারে (বাংলাদেশি মুদ্রায় ১৬৭৪ কোটি টাকার বেশি) কিনে নেন বিনিয়োগ প্রতিষ্ঠান ‘সিটাডেল’-এর প্রতিষ্ঠাতা কেনেথ সি গ্রিফিন। পল গঁগ্যার আঁকা তাহিতির নারীরা ইতিহাস গড়ার আগ পর্যন্ত জ্যাকসনের এ ছবিটিই ছিল বিশ্বের সবচেয়ে দামি চিত্রকর্ম।
হাশেম খান

হাশেম খান (জন্ম: জুলাই ১, ১৯৪১) বাংলাদেশের একজন খ্যাতিমান চিত্রশিল্পী। তিনি ১৯৯২ সালে একুশে পদক লাভ করেন। ২০১১ সালে হাশেম খানকে তার অবদানের জন্য বাংলাদেশ সরকার স্বাধীনতা পদক পুরস্কার প্রদান করে।
হাশেম খানের পুরো নাম মো. আবুল হাশেম খান। তার জন্ম ১৯৪১ সালের ১ জুলাই চাঁদপুর জেলার ফরিদগঞ্জ উপজেলার সেকদি গ্রামে। বাবার নাম মোহাম্মদ ইউসুফ খান। তিনি ছিলেন তৎকালীন কুমিল্লা জেলার স্বাস্থ্য কর্মকর্তা। মা নূরেন্নেসা খানম, গৃহিণী। বাবা-মায়ের ১৪টি সন্তানের মধ্যে হাশেম খান ৬ষ্ঠ সন্তান। তার স্ত্রী পারভীন হাশেম, কন্যা কনক খান রিয়াজ, পুত্র শান্তনু খান।
হাশেম খানের শিক্ষা জীবনের শুরু গ্রামের মুন্সিবাড়ি প্রাথমিক স্কুলে। সেখানে কিছুদিন পড়ার পর ১৯৪৯ সালে চলে যান ফরিদগঞ্জ উপজেলার চান্দ্রা ইমাম আলী উচ্চ বিদ্যালয় ও কলেজে। পরবর্তীতে ভর্তি হন চাঁদপুরের হাসান আলী হাই স্কুলে। ১৯৫৬ সালে সেই স্কুল থেকেই মেট্রিক পাশ করেন। পরে নিজের আগ্রহে ভর্তি হন তৎকালীন গভর্নমেন্ট আর্ট কলেজে (বর্তমান চারুকলা ইনস্টিটিউট, ঢাকা বিশ্ববিদ্যালয়।) ১৯৬১ সালে চিত্রকলায় প্রথম শ্রেণীতে স্নাতক ডিগ্রি অর্জন করেন। ১৯৬১-১৯৬৩ পর্যন্ত এশিয়া ফাউন্ডেশনের বৃত্তিতে মৃৎশিল্পে রিসার্চ স্কলার হিসেব কাজ করেন। ১৯৭৯ সালে জাপানের টোকিওতে শিশু পুস্তক চিত্রণে স্বল্পকালীন প্রশিক্ষণ গ্রহণ করেছেন। 
হাশেম খান ১৯৬৩ সালে ঢাকা বিশ্ববিদ্যালয়ের চারুকলা ইনস্টিটিউটের প্রাচ্যকলা বিভাগের অধ্যাপক হিসেবে যোগ দেন। এছাড়া ১৯৭২ সালে প্রণীত গণপ্রজাতন্ত্রী বাংলাদেশ সরকারের সংবিধান গ্রন্থ অলংকরণের প্রধান শিল্পী হিসেবে কাজ করেছেন। ১৯৭৩ সালে বাংলাদেশের সমকালীন শিল্পকলার দায়িত্ব নিয়ে কোলকাতা, দিল্লী ও বোম্বাইয়ে প্রদর্শনী করেছেন। আন্তর্জাতিক শিশুবর্ষ ১৯৭৯ উপলক্ষে জাপানে শিশু পুস্তক শিল্পীদের সম্মেলনে, ১৯৮৫, ১৯৮৬, ১৯৮৭ ও ১৯৮৯ সালে টোকিও, চেকেস্লোভাকিয়ায় বাংলাদেশের প্রতিনিধিত্ব করেছেন। নেতৃত্ব দিয়েছেন দেশ-বিদেশের অসংখ্য প্রশিক্ষণ কর্মশালায়। তার বর্ণাঢ্য কর্মজীবনে সোহরাওয়ার্দী উদ্যানে নির্মিতব্য 'স্বাধীনতা স্তম্ভ'-এর জুরি বোর্ড ও বাস্তবায়নে বিশেষজ্ঞ কমিটির সদস্য (১৯৯৭-২০০০) হিসেবে কাজ করেছেন। তিনি ছিলেন জাতীয় চিত্রশালা, জাতীয় নাট্যশালা এবং জাতীয় সংগীত ও নৃত্যকলা কেন্দ্রের বাস্তবায়নের স্টিয়ারিং কমিটির (৩ সদস্যের) বিশেষজ্ঞ সদস্য। ঢাকা নগর জাদুঘর, বঙ্গবন্ধু স্মৃতি জাদুঘর প্রতিষ্ঠায় তার রয়েছে গুরুত্বপূর্ণ ভূমিকা। প্রাথমিক থেকে উচ্চ মাধ্যমিক পর্যায়ের পাঠ্যবইয়ের অলংকরণ ছাড়াও তিনি মাধ্যমিক ও উচ্চ মাধ্যমিক পর্যায়ে চারুকলা ও ললিতকলা বিষয়ক পাঠ্যসূচি প্রণয়ন করেছেন। ষষ্ঠ শ্রেণী থেকে একাদশ-দ্বাদশ শ্রেণী পর্যন্ত বিষয় ভিত্তিক ৫টি গ্রন্থ রচনা করেছেন তিনি।
মেঘে ঢাকা তারা

মেঘে ঢাকা তারা ১৯৬০ সালে মুক্তিপ্রাপ্ত ভারত-পাকিস্তান বিভাজনের প্রেক্ষাপটে নির্মিত একটি বাংলা চলচ্চিত্র। এটি হল ঋত্বিক ঘটক পরিচালিত চতুর্থ এবং প্রথম ব্যবসাসফল চলচ্চিত্র। শক্তিপদ রাজগুরুর মূল কাহিনী অবলম্বনে চলচ্চিত্রের চিত্রনাট্য লেখেন মৃণাল সেন। অভিনয়ে ছিলেন, সুপ্রিয়া চৌধুরী, অনিল চট্টোপাধ্যায়, নিরঞ্জন রায়, গীতা ঘটক, বিজন ভট্টাচার্য, গীতা দে, দ্বিজু ভাওয়াল, জ্ঞানেশ মুখার্জী, রনেন রায়চৌধুরী প্রমুখ।
১৯৭৫ সালের বার্ষিক চিত্রবীক্ষণ পত্রিকায় ঋত্বিক ঘটক জানান, দেশবিভাগের প্রেক্ষাপটে নির্মিত "মেঘে ঢাকা তারা" (১৯৬০), "কোমল গান্ধার" (১৯৬১) এবং "সুবর্ণরেখা" (১৯৬২) এই তিনটি চলচ্চিত্র মিলে ত্রয়ী (ট্রিলজি) নির্মিত হয়েছে।
ভারতে অঁতর ধারার নিরীক্ষাধর্মী চলচ্চিত্রে ঋত্বিক ঘটকের কাজ উল্লেখযোগ্য। সম্ভবত ঘটকের আটটি চলচ্চিত্রের মধ্যে '"মেঘে ঢাকা তারা"' সবচেয়ে বেশি পরিচিত ও আলোচিত। ঋত্বিক মারা যাবার পর, এ ছবিসহ তার অন্যান্য কাজ বিশ্বের চলচ্চিত্র দর্শকদের কাছে বেশি পরিচিতি পায়। "সাইট অ্যান্ড সাউন্ড" চলচ্চিত্র বিষয়ক মাসিক সাময়িকীতে সর্বকালের সেরা চলচ্চিত্রের তালিকায় এটি ২৩১ নম্বরে অবস্থান পেয়েছে।
মেঘে ঢাকা তারা মেলোড্রামা ধাঁচের। কাহিনীর গাঁথুনি রৈখিক। পঞ্চাশ দশকে কলকাতার এক বাঙালি পরিবার ঘিরে কাহিনীর আবর্তন। ১৯৪৭-এর ভারত ভাগের পর এই শরণার্থী পরিবার আশ্রয় নেয় কলকাতা শহরের প্রান্তে। ছবির মূল চরিত্র নীতা, পরিবারের বড় মেয়ে। পড়াশোনার পাঠ চুকানোর আগেই পরিবারের হাল ধরতে হয় তাকে। নীতার বৃদ্ধ বাবা স্কুলে পড়ায়; মা ঘরবাড়ি দেখাশোনা করে। নীতার দুই স্কুলপড়ুয়া ভাই-বোন, গীতা আর মন্টু। নীতার বড় ভাই শংকর; সংসারে মন নেই। শংকরের ধ্যান সুর নিয়ে, শাস্ত্রীয় সঙ্গীত চর্চা করে; বড় মাপের সঙ্গীত শিল্পী হতে চায় সে। আশা ছাড়ে না নীতা; স্বপ্ন দেখে ভাই শংকরকে নিয়ে, প্রেমিক সনৎকে নিয়ে। পিএচডি শেষে ফিরে আসবে সনৎ তার কাছে; বিয়ে করবে তাকে।
কাহিনী মোড় নিতে থাকে। নীতার বাবা আর মন্টু দুর্ঘটনায় পড়ে। শংকর চলে যায় বোম্বেতে, গায়ক হবার জন্য। সনৎ ফিরে আসে ঠিকই, কিন্তু নীতাকে বিয়ে করে না, গীতাকে বিয়ে করতে। নীতা অসুস্থ হয়ে পড়ে, যক্ষ্মা হয়, শরীর ভেঙে পড়ে, তবু হাল ছাড়ে না পরিবারের।
শংকর ফিরে আসে বোম্বে থেকে, পুরোদস্তুর ক্ল্যাসিকাল গায়ক হয়ে। নীতার চূড়ান্ত অসুস্থতা তার চোখ এড়ায় না। পাহাড়ের ওপর হাসপাতালে ভর্তি করানো হয় নীতাকে। জীবন-মৃত্যুর দোলাচলে এসে, শংকরকে জানায়, সে বাঁচতে চায়। আকাশে, পাহাড়ের গায়ে প্রতিধ্বনি হয় নীতার আকূতি।
পল সেজান

পল সেজান () (জানুয়ারি ১৯, ১৮৩৯-অক্টোবর ২২, ১৯০৬) ছিলেন ফরাসি চিত্রশিল্পী ও উত্তর-অন্তর্মুদ্রাবাদ (পোস্ট-ইমপ্রেশনিজম) ধারার নেতৃস্থানীয় শিল্পী।
চিত্রকলায় অন্তর্মুদ্রাবাদ বা প্রতিচ্ছায়াবাদের (ইমপ্রেশনিজম) প্রতিক্রিয়ায় যে কয়জন শিল্পী এঁকেছেন, পল সেজান তাদের অন্যতম। 
১৮৯২ থেকে ১৮৯৩ সালের মাঝামাঝি সময়ে "লে জুয়র দ্য কার্ত" ("Les Joueurs de Cartes" অর্থাৎ "তাস খেলোয়াড়েরা") নামে পাঁচটি তৈলচিত্র নিয়ে ধারাবাহিক নির্মাণ করেছিলেন ফরাসি এ চিত্রশিল্পী। সেজানের এই চিত্রকর্মকে ধরা হয় ১৮৯০ দশকের ‘ভিত্তি’ হিসেবে। ‘তাস খেলোয়াড়েরা’ ছবিতে সেজান মডেল হিসেবে বেছে নিয়েছিলেন তার বাগানের মালি আর এক কৃষককে। ছবিতে দেখা যায়, পাথুরে মুখ নিয়ে দুই ব্যক্তি তাস খেলছেন।
২০১১ সালে কাতারের রাজপরিবার এ ছবিটি ২৬ কোটি ৬০ লাখ ডলারে (বাংলাদেশি মুদ্রায় ২১৭৬ কোটি টাকার বেশি) কিনে নেয়।
তিন কন্যা

তিন কন্যা সত্যজিৎ রায় পরিচালিত বাংলা চলচ্চিত্র যা ১৯৬১ সালে রবীন্দ্রনাথ ঠাকুরের ১০০তম জন্মবার্ষিকী উপলক্ষ্যে মুক্তি পায়। এটি প্রকৃতপক্ষে রবীন্দ্রনাথের তিনটি ছোট গল্প থেকে করা তিনটি চলচ্চিত্রের সংকলন। রবি ঠাকুরের তিনটি গল্পের তিনটি প্রধান চরিত্রই নারী, এই তিন নারী চরিত্রকে বোঝানোর জন্য সিনেমার নাম দেয়া হয়েছে তিন কন্যা। এর মধ্যে প্রথম সিনেমা "পোস্টমাস্টার"-এ কন্যা থাকে খুব ছোট, ৮-৯ বছরের হবে। দ্বিতীয় সিনেমা "মণিহারা"-তে কন্যা থাকে বিবাহিতা, ২০-২৫ তো হবেই। আর তৃতীয় ও শেষ সিনেমা "সমাপ্তি"-তে কন্যা থাকে ষোড়শী।
গের্নিকা (চিত্রকর্ম)

গের্নিকা () পাবলো পিকাসো কর্তৃক আঁকা একটি বিখ্যাত চিত্রকর্ম। এটি স্পেনীয় গৃহযুদ্ধের সময় এপ্রিল ২৬, ১৯৩৮ সালে স্পেনীয় জাতীয়তাবাদী বাহিনীর নির্দেশে জার্মান এবং ইতালীয় যুদ্ধ বিমান কর্তৃক উত্তর স্পেনের বাস্ক কান্ট্রি গ্রাম গের্নিকায় বোমাবর্ষণের প্রতিক্রিয়ায় প্রকাশ হিসেবে তৈরি হয়েছে।
"গের্নিকা" ফ্যাসিবাদের বিরুদ্ধে একটি বিবৃতি স্বরূপ, যুদ্ধ বিয়োগান্তক এবং বিশেষ করে নিরপরাধ বেসামরিক জনগনের উপর বর্বরতা যন্ত্রণা প্রকাশ করে। এই চিত্রকর্মটি একটি স্মারক অবস্থা অর্জনের মধ্য দিয়ে যুদ্ধ বিয়োগান্তক চিরস্থায়ী অনুস্মারক, যুদ্ধ বিরোধী প্রতীক, এবং শান্তির প্রতিমূর্তি হয়ে উঠছে। "গের্নিকা" চিত্রকর্মটি সমাপ্তির পর একটি সংক্ষিপ্ত সফরে বিশ্বব্যপী এর প্রদর্শন করা হয় এবং এটি দ্রুত বিখ্যাত ও ব্যাপকভাবে প্রশংসা অর্জন করে। এই সফর স্পেনীয় গৃহযুদ্ধের প্রতি বিশ্বের মনোযোগে আকর্ষণ করতে সাহায্য করে।
স্পেনীয় সরকারের একটি কমিশনের অধীনে ১৯৩৮ সালে প্যারিস আন্তর্জাতিক প্রদর্শনীর জন্য এই দেয়ালচিত্র বা মিউরালটি তৈরি করেন। চূড়ান্ত অবস্থায় ক্যানভাসের এর উপর সাদা কালো তেলরঙে তৈরি এই ছবিটি ১১ ফুট ৬ ইঞ্চি দীর্ঘ এবং ২৬ ফুট প্রশস্ত। "গের্নিকা"-য় পিকাসো মানুষ ও জীবজন্তুর যন্ত্রণা ও বাড়িঘরের ভেঙ্গেচুরে যাওয়ার অরাজকতাকে ফুটিয়ে তুলেছেন।
১৯৩৭সালের ২৬শে এপ্রিল, স্পেইনের গের্নিকার বাস্ক শহরের উপর জার্মানরা আক্রমণ করে বসে । নির্মমভাবে বোমা নিক্ষিপ্ত হয় । শত শত নির্দোষ সাধারণ মানুষের নিহত হয় । গোটা ইউরোপ জুড়ে পত্রিকার পাতায় পাতায় স্পেনের এই যুদ্ধ নিয়ে জোরালো লেখালেখি চলতে থাকে । বিশ্ববাসী এর ব্যাপক নিন্দা জানায় ।
পিকাসো সেদিনের পরের দিন এই ভয়াবহতা সম্পর্কে জানতে পারেন । যুদ্ধের নৃশংসতা তাকে তার এই চিত্রকলার উপর কাজ শুরু করতে ভীষণভাবে অনুপ্রাণিত করে । খুব শীঘ্রই গের্নিকা এক অসামান্য চিত্রকলা হিসেবে স্বীকৃতি পেয়ে যায়।
দ্বিতীয় বিশ্বযুদ্ধের ভয়াবহতা নিয়ে আঁকা এই পেন্টিংটি ছিল খুবই সময়োপযোগী এবং অত্যন্ত শক্তিশালী । এই পেইন্টিংটি শান্তি আন্দোলনে ও যুদ্ধবিরোধী প্রতীক হিসেবে বর্তমানে জাতিসংঘকর্তৃক স্বীকৃতি পেয়েছে । গের্নিকা চিত্রকলাটির অন্তর্নিহিত অর্থ ও সঠিক ব্যাখ্যা জানা নিয়ে প্রচুর আগ্রহ পিকাসো জীবদ্দশাতে থাকতে থাকতেই উৎপন্ন হলেও, পিকাসো বিস্তারিতভাবে কোন ব্যাখ্যা করতে দৃঢ়ভাবে অস্বীকার করেন । গের্নিকাকে বিষয় করে যত বই লেখা হয়েছে, আধুনিক যুগের অন্য কোন পেইন্টিং নিয়ে এত বিশ্লেষণী কাজ করা হয় নি । নিঃসন্দেহে গের্নিকা বিংশ শতাব্দীর সবচেয়ে গুরুত্বপূর্ণ শিল্পকর্ম । তবুও, আজ পর্যন্ত এটি ইউরোপ আমেরিকার স্বনামধন্য পণ্ডিত, চিত্রশিল্পী, শিল্পমনোজ্ঞদের বিভ্রান্ত করে রেখেছে । এতে লুকায়িত সব রহস্য এখনও সম্পুর্ণরূপে উন্মোচিত হয়েছে বলা সম্ভব নয় । কারণ পিকাসো নিজে থেকে কোন কিছুই ব্যাখ্যা করে যান নি।
"দি আননোন মাস্টারপিস" এ প্রতীক ভরপুর পিকাসোর শিল্পকর্ম নিয়ে নতুন তথ্য এসেছে । বিশদ গবেষণার ফলস্বরূপ, গের্নিকাতে লুকিয়ে থাকা অনেক অজানা রহস্য উন্মোচিত হয়েছে, পিকাসোর ব্যবহৃত বিভিন্ন লুকিয়ে থাকা প্রতীক খুঁজে বের করা সম্ভব হয়েছে ।
মুড়ি

মুড়ি ধান থেকে তৈরি একধরনের স্ফীত খাবার বা ভাজা চাল, যা সাধারণত প্রাতরাশ বা জলখাবারে খাওয়া হয়। এটি ভারত ও বাংলাদেশে জনপ্রিয় খাবার হিসেবে পরিচিত। চালের অন্তর্বীজ গরম করে বাষ্প উপস্থিতিতে উচ্চ চাপের সাহায্যে মুড়ি তৈরি করা হয়, যদিও এর প্রস্তুত পদ্ধতি বিভিন্ন রকমের হয়ে থাকে।
ঐতিহ্যগত স্ফীত চাল যা "মুড়ি" নামেই পরিচিত। গরম বালিতে চাল তাপ দেয়ার মাধ্যমে মুড়ি প্রস্তুত করা হয়।
বাংলাদেশ এ মুড়ি একটি নিত্যদিন এর খাদ্য তালিকার অংশ। ছোলা ভাজির সাথে মুড়ি বেশি খাওয়া হয়। ঝাল মুড়ির প্রধান উপদান এটি। এছাড়াও শুকনো খাবার হিসেবে এটি সংরক্ষণ করা যায় বলে বন্যার বা প্রাকৃতিক দুর্যোগের সময় খাদ্য হিসেবে বন্যার্ত বা দুর্যোগ কবলিতদের দেয়া হয়। এছাড়াও ভারতীয় ভেলপুরীর চটপটির একটি উপাদান। এটি দক্ষিণ ভারতের কেরলা এবং তামিলনাড়ু রাজ্যের প্রায় সমস্ত পূজায় হিন্দু দেব-দেবীর উদ্দেশ্যে অর্পণ করা হয়।
"ঝালমুড়ি" সাধারণত মুড়ি, চানাচুর, ধনে পাতা, পুদিনা পাতা, পেঁয়াজ, কাঁচা মরিচ, লেবুর রস, বীট লবণ ও অন্যান্য মসলার মিশ্রনে তৈরি করা হয়। কখনও কখনও মাংসের ঝোল টমেটো, শসা, কাসুন্দি ইত্যাদিও ব্যবহার করা হয়।
প্রতি ১০০ গ্রাম পরিমাণ মুড়িতে যে খাদ্যগুণ আছে তার বিশ্লেষণ নিম্নরূপ:
ক্যালরি------------------ ৪০২ গ্রাম । 
ফ্যাট/চর্বি----------------
০.৫ গ্রাম 
কোলেস্টেরল - নেই । 
শর্করা------------------- ৮৯.৮ গ্রাম । 
প্রোটিন------------------ ৬.৩ গ্রাম ।
ক্যালসিয়াম----------------------- ৬ মি.গ্রা. ।
ফসফরাস------------------------
৬ মি.গ্রা. ।
সোডিয়াম--------------------- ৩ মি.গ্রা. ।
দশরথ

সূর্যবংশীয় রাজা দিলীপের পুত্র রঘু, রঘুর পুত্র অজ ও অজের পুত্র দশরথ। ইনি অযোধ্যার রাজা এবং রাম লক্ষ্মণাদির পিতা । কৌশল্যা, কৈকেয়ী ও সুমিত্রা নামে এঁর তিনজন প্রধান মহিষী ছিলেন। বহু বৎসর এঁর কোন পুত্র হয় নি । শান্তা নামে এঁর এক কন্যাও ছিল। দশরথ এই কন্যাকে পরম মিত্র অঙ্গদেশের রাজা রোমপাদের কাছে পৌষ্যপুত্রীরূপে দান করেন। রোমপাদ শান্তাকে বিভাণ্ডক মুনির পুত্র ঋষ্যশৃঙ্গের সাথে বিবাহ দেন ।
যৌবনে একবার দশরথ মৃগয়াকালে গভীররাত্রে কলসে জল পূর্ণরত এক মুনিকুমারকে জলপানরত হস্তী ভ্রমে শব্দভেদী বাণের সাহায্যে হত্যা করেন । দশরথ যখন মুনিকুমারকে তার অন্ধ পিতার কাছে নিয়ে যান তখন তিনি এই বলে অভিশাপ দেন :
অর্থাৎ হে রাজা তুমি যেভাবে আমাকে পুত্রের বিরহ দুঃখ দিয়েছ একই ভাবে তুমিও পুত্রশোকে প্রাণ হারাবে । এই বলে তিনি ও তার স্ত্রী দেহত্যাগ করেন।
অপুত্রক দশরথ পুত্রকামনায় পুত্রেষ্টিযজ্ঞ করেন। এই যজ্ঞের পুরোহিত ছিলেন তার জামাতা ঋষ্যশৃঙ্গ মুনি। সেই যজ্ঞের পায়েস দশরথ, কৌশল্যা ও কৈকেয়ীকে পুত্রলাভার্থে আহার করতে দেন । কৌশল্যা ও কৈকেয়ী এই পায়সের অংশ অন্য সপত্নী সুমিত্রাকে আহার করতে দেন। এর ফলে কৌশল্যার গর্ভে রাম, কৈকেয়ীর গর্ভে ভরত এবং সুমিত্রার দুই ভাগ পায়স ভক্ষণের ফলে লক্ষ্মণ ও শত্রুঘ্ন নামে দুই যমজ সন্তানের জন্ম হয়।
একবার দেবাসুর যুদ্ধে শম্বরাসুরকে বধ করতে গিয়ে দশরথ ভীষণ ভাবে আহত হন। এসময় দশরথ তাকে একই সময়ে দুটি বর দেবার প্রতিশ্রুতি করেন। রামের রাজ্যাভিষেকে কৈকেয়ী দাসী মন্থরার প্ররোচনায় এই বর চান যেন রামের বদলে ভরত রাজা হয় এবং রাম চৌদ্দ বছরের জন্য বনবাসী হয়। দশরথ নিতান্ত অনিচ্ছায় এই বর দেন এবং রাম এর বনবাসের ষষ্ঠ দিন ইনি দেহত্যাগ করেন।
চিলেকোঠার সেপাই

চিলেকোঠার সেপাই বাংলাদেশী কথাসাহিত্যিক আখতারুজ্জামান ইলিয়াস রচিত প্রথম উপন্যাস। ঊনসত্তরের গণঅভ্যুত্থানের প্রেক্ষাপটে রচিত এটি একটি মহাকাব্যিক উপন্যাস। স্বাধীনতার লক্ষ্যে গড়ে ওঠা বৃহত্তর আন্দোলনের জোয়ারে চিলেকোঠায় বাসকরা একজন সাধারণ মানুষের যোগ দিতে সক্ষম হওয়ার গল্প "চিলেকোঠার সেপাই"। এই উপন্যাসের জন্য তিনি ১৯৮৭ সালে আলাওল সাহিত্য পুরস্কার লাভ করেন।
১৯৭৫ সালে "দৈনিক সংবাদের" সাহিত্যপাতায় "চিলেকোঠার সেপাই" ধারাবাহিকভাবে ছাপা হতে শুরু করে। যদিও তৎকালীন সরকার পরিবর্তনের কারণে অসমাপ্ত অবস্থায় উপন্যাসটির প্রকাশ বন্ধ করে দেয়। পরে ১৯৮১ সাল থেকে ১৯৮৩ সাল পর্যন্ত উপন্যাসটি সাপ্তাহিক "রোববার" পত্রিকায় ধারাবাহিকভাবে প্রকাশিত হয়। ১৯৮৬ সালের অক্টোবরে ঢাকার দি ইউনিভার্সিটি প্রেস লিমিটেড থেকে এটি প্রকাশিত হয়। বইটির উৎসর্গ করা ছিল ইলিয়াসের পিতা বি. এম. ইলিয়াসকে। ১৯৯৩ সালের আগস্টে বইটির দ্বিতীয় সংস্করণ প্রকাশিত হয়। সেবছরই জুন মাসে কলকাতার প্রতিভাস প্রকাশনী থেকে বইটির কলকাতা সংস্করণ বের করা হয়। ১৯৯৯ সালের মার্চ মাসে মাওলা ব্রাদার্স থেকে প্রকাশিত "আখতারুজ্জামান ইলিয়াস রচনাসমগ্র-২" গ্রন্থেও উপন্যাসটি সংকলিত হয়।
১৯৬৯ সালের গণঅভ্যুত্থানের সময়ের প্রেক্ষাপটে রচিত উপন্যাস। ১৯৭১ সালের বাংলাদেশের স্বাধীনতা যুদ্ধের দুই বছর আগে বিপুল গণ-অসন্তোষের সৃষ্টি হয়েছিল। আখতারুজ্জামনের কাছে তা আগের যেকোনো আন্দোলনের চেয়ে বেশি গুরুত্বপূর্ণ ছিল। উপন্যাসের অন্যতম বৈশিষ্ট্য এর মনোবিশ্লেষণ। ঊনসত্তর সালের প্রবল গণঅভ্যুত্থানের যারা প্রধান শক্তি ছিল, সেই শ্রমজীবী জনসাধারণ কীভাবে আন্দোলন-পরবর্তী সময়টিতে প্রতারিত এবং বঞ্চিত হলো, বামপন্থীদের দোদুল্যমানতা আর ভাঙনের ফলে, জাতীয় মুক্তির আকাঙ্ক্ষাকে যথাযথভাবে ধারণ করতে না পারার ফলে অজস্র রক্তপাতের পরও রাজনীতির ময়দান থেকে তাদের পশ্চাদপসরণ ঘটলো, আওয়ামী লীগ প্রধান শক্তি হয়ে উঠলো, উপন্যাসটির উপজীব্য সেই ঐতিহাসিক সময়টুকুই। ১৯৮৬ খ্রিষ্টাব্দে গ্রন্থাকারে প্রকাশিত হয়। এর অভিনব কাঠামো এবং নতুন ভাষাভঙ্গি পরবর্তী প্রজন্মের নতুন লেখকদের বিশেষভাবে অনুপ্রাণিত ও প্রভাবান্বিত করে যার উল্লেখযোগ্য উদাহরণ শহিদুল জহির।
আপাতদৃষ্টিতে ওসমান এই উপন্যাসের প্রধান চরিত্র ওসমান গণি ওরফে রঞ্জু, যে একজন ছোটোখাটো সরকারি চাকুরে। অন্যদিক থেকে চিন্তা করলে এর প্রধান চরিত্র বলা যায় হাডডি খিজির, যে কিনা ওসমানের বাড়িওয়ালার ভাগনের গ্যারেজ দেখাশোনা করে। এই দুটি সম্পূর্ণ ভিন্ন মাত্রা ও স্তরের চরিত্রই উপন্যাসটিকে টেনে নিয়ে গেছে ঊনসত্তরের উত্তাল সময়ের ভেতর দিয়ে। আরেকটি গুরুত্ববহ চরিত্র আনোয়ার, যে মূলত একজন বামপন্থী কর্মী। ঊনসত্তরের এই টালমাটাল বিক্ষুব্ধ সময়েই সে ঘটনাক্রমে যায় তার গ্রামের বাড়িতে, যেখানে সে জনৈক গ্রাম্য জোতদার খয়বার গাজীর শোষণ ও অত্যাচার এবং সেটিকে কেন্দ্র করে সৃষ্ট তীব্র জনরোষ প্রত্যক্ষ করে। উপন্যাসের কাহিনীকে পূর্ণতা দিতেই উঠে আসে দরিদ্র যুবক চেংটু কিংবা করমালি, যারা খয়বার গাজীর বিরুদ্ধে মাথা তুলে দাঁড়াবার ধৃষ্টতা দেখায়। অন্যদিকে স্বাভাবিক নিয়মেই গতি পায় ওসমানের অবদমিত কামনা, রেস্তোরাঁর আড্ডায় চায়ের কাপে তুমুল ঝড়, হাডডি খিজির ও তার পারিপার্শ্বিক নিম্নবিত্ত চরিত্রগুলোর চিরাচরিত জীবনযাপন; আর এই সবকিছুকে ছাপিয়ে উপন্যাসটি হয়ে ওঠে ওই বিক্ষুব্ধ কালের এক মহাকাব্যিক আখ্যান।
কাল হো না হো

কাল হো না হো (, , ) এটি ২০০৩ সালের নিউ ইয়র্ক শহরে চিত্রায়িত একটি বলিউড চলচ্চিত্র। এটির প্রধান চারটি চরিত্রে অভিনয় করেছেন শাহরুখ খান, সাইফ আলি খান, প্রীতি জিন্টা ও জয়া বচ্চন। ছবিটি পরিচালনা করেছেন নিখিল আদবানি এবং এটিই তাঁর পরিচালিত প্রথম চলচ্চিত্র। এটি প্রযোজনা করেছেন যশ জহর এবং সহযোগী লেখক ছিলেন করণ জহর, যাঁর পরিচালক হিসেবে বেশি পরিচিত কুছ কুছ হোতা হ্যায় (১৯৯৮) ও কাভি খুশি কাভি গাম... (২০০১) এর জন্য। ছবিটির সঙ্গীতে আরো উল্লেখ করা হয়েছে, যার ছিল বিশাল বাণিজ্যিক এবং সমালোচনামূলক সাফল্য এবং সুরকার শংকর-এহসান-লয় জাতীয় চলচ্চিত্র পুরস্কার শ্রেষ্ঠ সঙ্গীত নির্দেশনা জন্য পুরস্কার অর্জন করেন। চলচ্চিত্রটি "ভ্যালেনসিনাস", এরা নিউ হরাইজনস, ম্যারাকেচ ইন্টারন্যাশনাল এবং হেলসিঙ্কি ফিল্ম ফেস্টিভাল এ প্রদর্শিত হয়।
"কাল হো না হো" অনেক পুরস্কার এবং মনোনয়ন পেয়েছেন। পুরস্কার জিতেছে যেগুলো সগুলো গাঢ় করে বৈশিষ্ট্যের প্রদর্শন করা হলোঃ
সফিয়া মেট্রো

ইউরোপ মহাদেশের বুলগেরিয়া রাষ্ট্রের রাজধানী সফিয়ার পাতাল ট্রেন ব্যবস্থার নাম সফিয়া মেট্রো ()। এটি দেশটির প্রথম ও একমাত্র মেট্রো। সফিয়া মেট্রো ব্যবস্থাতে ৪৩টি স্টেশন আছে এবং লাইনের দৈর্ঘ্য ৪৮ কিলোমিটার। ১৯৯৮ সালে ব্যবস্থাটি চালু হয়।
হেলসিঙ্কি মেট্রো

ইউরোপ মহাদেশের ফিনল্যান্ড রাষ্ট্রের রাজধানী হেলসিঙ্কির পাতাল ট্রেন ব্যবস্থার নাম হেলসিঙ্কি মেট্রো।
এটি বিশ্বের সবচেয়ে উত্তরে অবস্থিত মেট্রো সিস্টেম এবং ফিনল্যান্ডের একমাত্র মেট্রো। ২৭ বছর ধরে পরিকল্পনা ও নির্মাণ চলার পর ১৯৮২ সালের আগস্ট ২ তারিখে এটি জনসাধারণের জন্য খুলে দেয়া হয়। হেলসিংকি সিটি ট্রান্সপোর্ট সংস্থাটি হেলসিংকি রিজিওনাল ট্রান্সপোর্ট অথরিটির হয়ে এই মেট্রোটি পরিচালনা করে। প্রতিবছর এই মেট্রো ৫ কোটি যাত্রী বহন করে থাকে।
এই মেট্রো সিস্টেমে একটি মাত্র দ্বিধাবিভক্ত লাইন রয়েছে, যার দৈর্ঘ্য ২১.১ কিলোমিটার এবং যাতে মোট ১৭টি স্টেশন রয়েছে।
পোমা ২০০০

পোমা ২০০০ ফ্রান্সের লাওঁ শহরের দ্রুত পরিবহন ব্যবস্থা।
১৮৯৯ থেকে ১৯৭১ সাল পর্যন্ত প্রচলিত ট্রাম লাইনের পরিবর্তে এই পরিবহন ব্যবস্থা চালু হয় ১৯৮৯ সালে। প্রথমে তিনটি স্টেশন ছিল। রাবারের টায়ারযুক্ত এই গাড়িটি একটি ধাতব পাতের উপর দিয়ে চলত। এই পরিবহন ব্যবস্থায় চারটি গাড়ি ব্যবহৃত হত, এবং প্রতিটি গাড়ি সর্বোচ্চ প্রতি ঘণ্টায় ৩৫ কিলোমিটারে ৩৩ জন যাত্রী পরিবহন করতে পারত। সর্বোচ্চ ধারণ ক্ষমতা ছিল ঘণ্টায় ৯০০ জন যাত্রী এবং ২০১৬ সালে বন্ধ হওয়ার পূর্বে প্রতিদিন প্রায় ১,৫০০ জন যাত্রী পরিবহন করত।
পরিবহন ব্যবস্থাটি সোমবার থেকে শনিবার প্রতিদিন সকাল ৭ ঘটিকা থেকে রাত ৮ ঘটিকা পর্যন্ত চলত এবং গ্রীষ্মকালে প্রতিদিন চলত। এই পরিবহন ব্যবস্থাটি ২০১৬ সালে ২৭ জুন বিলুপ্ত ঘোষণা করা হয়।
প্যারিস মেট্রো

প্যারিস মেট্রো () ফ্রান্সের রাজধানী প্যারিস শহরের একটি দ্রুতগামী গণপরিবহন ব্যবস্থা। এটি প্যারিসের অন্যতম একটি প্রতীক। ব্যবস্থাটি এর "আর নুভো"-প্রভাবিত (ফরাসি ভাষায় Art Nouveau) সুষম স্থাপত্যের কারণে পরিচিত। মেট্রোটিতে রয়েছে ১৬টি চক্রপথ বা লাইন, যাদের বেশিরভাগই ভূগর্ভে অবস্থিত। রেলপথগুলির মোট দৈর্ঘ্য ২১৪ কিলোমিটার; বিরতিস্থল বা স্টেশনের সংখ্যা ৩০০।
প্যারিস মেট্রোর বিরতিস্থলগুলি খুব কাছাকাছি স্থাপিত এবং এগুলি বিশ্বের মধ্যে সবচেয়ে কাছাকাছি স্থাপিত স্টেশন। প্যারিস শহরের ১০৫ বর্গকিলোমিটার এলাকার ভেতরে ২৪৫টি বিরতিস্থল আছে। লাইনগুলি ১ থেকে ১৪ পর্যন্ত ক্রমিক নম্বরে নামাঙ্কিত। দুইটি গৌণ লাইন আছে যারা ৩বিস (অর্থাৎ "অতিরিক্ত ৩") এবং ৭বিস ((অর্থাৎ "অতিরিক্ত ৭")) নামে পরিচিত; এগুলি আগে ৩ ও ৭নং লাইনের অংশ ছিল কিন্তু বর্তমানে আলাদা লাইন হিসেবে পরিগণিত হয়।
লাইনগুলিকে মেট্রো ব্যবস্থার মানচিত্রে ক্রমিক নম্বর ও রঙ দিয়ে আলাদা করা যায়। শেষ বিরতিস্থল দিয়ে ট্রেনের গতিপথ বোঝানো হয়।
প্যারিস মেট্রো মস্কোর পরেই ইউরোপের ২য় ব্যস্ততম দ্রুতগামী গণপরিবহন ব্যবস্থা। এটি প্রতিদিন ৪৫ লক্ষ যাত্রী ব্যবহার করে। ২০০৫ সালে এটি ১৩০ কোটি যাত্রীকে পরিবহন সেবা প্রদান করে। শাৎ‌লে লে আল (ফরাসি ভাষায় Châtelet – Les Halles "শাৎল্যা লে আল্‌" আ-ধ্ব-ব: /ʃatlɛ le al/) বিশ্বের বৃহত্তম ভূগর্ভস্থ রেলস্টেশন।